Návrh rozhodnutia Rady o uzavretí dohody medzi vládou Spojených štátov amerických a Európskym spoločenstvom o koordinácii programov označovania energetickej účinnosti kancelárskych zariadení /* KOM/2006/0581 v konečnom znení - ACC 2006/0186 */





[pic] | KOMISIA EURÓPSKYCH SPOLOČENSTIEV | Brusel, 5.10.2006 KOM(2006) 581 v konecnom znení 2006/0186 (ACC) Návrh ROZHODNUTIA RADY o uzavretí dohody medzi vládou Spojených štátov amerických a Európskym spoločenstvom o koordinácii programov označovania energetickej účinnosti kancelárskych zariadení (predložený Komisiou) ODÔVODNENIE 1. Táto dohoda medzi ES a USA obsahuje ustanovenia na koordináciu programov označovania energetickej účinnosti kancelárskych zariadení (počítače, monitory, tlačiarne, kopírovacie stroje, faxy atď.) s cieľom podporiť ich energetickú účinnosť bez vytvárania bariér pre obchod. 2. Táto nová dohoda vychádza zo skúseností získaných počas prvého obdobia implementácie spoločného dobrovoľného programu označovania energeticky účinných kancelárskych zariadení – programu Energy Star – založeného na prvej dohode medzi ES a USA podpísanej v r. 2000[1]. 3. Podrobné odôvodnenie uzavretia novej dohody o pokračovaní programu Energy Star počas druhého päťročného obdobia na základe dohody pripojenej v prílohe sa uvádza v odporúčaní Komisie Rade k začatiu rokovaní o druhej dohode Energy Star[2] a v oznámení Komisie Rade a Európskemu parlamentu o prvom období implementácie programu Energy Star v Spoločenstve[3]. Najdôležitejšie závery sú zhrnuté tu: - Účinné využitie energie je jedným z hlavných pilierov trvalo udržateľnej energetickej politiky v ES. V zelenej knihe Komisie o energetickej účinnosti[4] sa určujú tieto hlavné prínosy účinného využívania energie: zabezpečenie konkurencieschopnosti európskeho hospodárstva prostredníctvom nižších výdavkov na energiu, ochrana životného prostredia prostredníctvom zníženia emisií oxidu uhličitého spôsobených využívaním energie, zabezpečenie zásobovania energiou prostredníctvom zníženia energetického dopytu a následné zníženie závislosti od dovozu energie. - Kancelárske zariadenia majú významný podiel na spotrebe elektriny v ES. Ak sa nepodniknú nijaké opatrenia, spotreba by mohla stúpať so zlepšujúcou sa funkčnosťou a nárastom počtu zariadení v kanceláriách i domácnostiach. Aby sa splnili ciele stanovené v zelenej knihe o energetickej účinnosti, energetická hospodárnosť kancelárskych zariadení sa musí naďalej optimalizovať. - Prostredníctvom programu ES Energy Star sa poskytuje rámec na koordináciu vnútroštátneho úsilia členských štátov ES zlepšiť energetickú účinnosť kancelárskych zariadení. Koordinovaný prístup je nevyhnutný na to, aby sa minimalizoval nepriaznivý vplyv na priemysel a obchod, lebo nekoordinované vnútroštátne požiadavky by mali za následok dodatočné náklady pre výrobcov, obchod a následne aj pre kupujúcich a užívateľov kancelárskych zariadení. - Keďže s kancelárskymi zariadeniami sa obchoduje na celom svete, opatrenia na optimalizáciu energetickej účinnosti by sa mali implementovať v spolupráci s partnermi z celého sveta a subjektmi prijímajúcimi rozhodnutia. Harmonizovaným prístupom sa znižujú implementačné náklady programu a predchádza sa nejasnostiam u spotrebiteľov. Program Energy Star poskytuje rámec pre koordináciu akcií zacielených na zlepšenie energetickej účinnosti kancelárskych zariadení s USA, Japonskom a inými kľúčovými účastníkmi trhu. Program Energy Star, ktorý vlastní Agentúra Spojených štátov na ochranu životného prostredia (US EPA) a pre ES a EHP ho riadi Európska komisia, je preto prirodzenou platformou na opatrenia zacielené na zlepšovanie energetickej účinnosti kancelárskych zariadení prostredníctvom označovania. - Dobrovoľný program Energy Star výrobcovia vo veľkej miere akceptujú. V USA je okrem toho dôležitý pre verejné obstarávanie, lebo pri verejnom obstarávaní je potrebné dodržiavať technické špecifikácie. To motivuje výrobcov, aby na trh uvádzali výrobky spĺňajúce požiadavky programu. V dôsledku toho sa trh orientuje na energeticky účinné výrobky a je možné dosiahnuť významné úspory energie za predpokladu, že technické špecifikácie sú v čase vymedzovania kritérií náročné (napr. že im zodpovedá 25 % modelov). Komisia verí, že prínos odborníkov ES významne prispieva k vypracovaniu konzistentných a náročných technických špecifikácií. - Komisia a Výbor ES pre Energy Star sa zhodujú v názore, že program Energy Star prispieva k zlepšeniu energetickej účinnosti kancelárskych zariadení predávaných v rámci Spoločenstva. Toto hodnotenie je kvalitatívne, pretože množstvo energie ušetrenej v Spoločenstve vďaka implementácii programu v období rokov 2001-2006 sa nedá určiť. Na druhej strane stále existuje významná možnosť zlepšenia energetickej hospodárnosti kancelárskych zariadení nákladovo efektívnym spôsobom. Rýchle tempo inovácie a vývojových cyklov výrobku však vyžaduje vysoko flexibilné nástroje, ako sú napríklad systémy dobrovoľného označovania, ktoré sa môžu rýchlejšie prispôsobiť technologickému pokroku a vývoju trhu. - Programom sa zvyšuje transparentnosť trhu kancelárskych zariadení, najmä pokiaľ ide o ich energetickú hospodárnosť. Je to predpokladom na motiváciu spotrebiteľov, poskytovateľov služieb a orgánov verejného obstarávania, aby pri rozhodovaní o nákupe vzali do úvahy energetickú účinnosť a celkové náklady spojené s vlastníctvom výrobku vrátane výdavkov za spotrebu elektriny. Vnútroštátne, regionálne i miestne orgány môžu ako základ pre opatrenia na podporu obzvlášť energeticky účinných kancelárskych zariadení využívať najmä databázu Energy Star, ktorú spravuje Komisia. 4. Ako sa vyžaduje v smerniciach pre rokovania, ktoré Rada vydala pre Komisiu, článok I ods. 4 novej dohody obsahuje požiadavku, aby spoločné technické špecifikácie (kritériá účinnosti vyžadované pri spĺňaní požiadaviek pre označenie Energy Star) boli náročné. Je to predpoklad pre efektívnu podporu energetickej účinnosti kancelárskych zariadení. 5. Príloha C k novej dohode obsahuje náročné a inovačné spoločné technické špecifikácie pre počítačové monitory a zobrazovacie zariadenia (kopírovacie stroje, tlačiarne, faxy atď.) so spotrebou energie v pohotovostnom režime a v režime zapnutia. Odhady naznačujú, že nové spoločné technické špecifikácie pre zobrazovacie zariadenia ušetria v EU-25 v priebehu najbližších troch rokov približne 17 TWh[5]. Nové spoločné technické špecifikácie pre počítače sa pripravujú a očakáva sa, že nadobudnú účinnosť v roku 2007. Bude ich možné pričleniť k tejto dohode po vzájomnej dohode medzi Komisiou a Agentúrou Spojených štátov na ochranu životného prostredia, ktoré pôsobia ako správne orgány programu. 6. Počas konzultácií o odôvodnení obnovenia dohody Energy Star Výbor ES pre Energy Star (poradné fórum tvorené členskými štátmi, zástupcami priemyslu a mimovládnymi organizáciami ochrancov životného prostredia a spotrebiteľov) požadoval pre prípad obnovenia dohody účinnejšiu implementáciu programu Energy Star v rámci ES. Vzhľadom na to, že všetky aspekty programu Energy Star boli konzultované s Výborom ES pre Energy Star, a vzhľadom na dobrovoľnú povahu tohto systému sa Komisia domnieva, že nie je potrebná konzultácia so „špeciálnym výborom“ 133 Rady o otázkach týkajúcich sa zmien a doplnení technických príloh k dohode; viedlo by to k zbytočným prieťahom v postupe, spomalilo zavádzanie nových technických kritérií a ohrozilo tak účinnosť programu. 7. V súlade so smernicami pre rokovania, ktoré Rada vydala pre Komisiu, sa navrhuje, aby správne orgány mohli zmeniť podľa článku IX novej dohody prílohy A (úprava loga Energy Star) a B (usmernenia pre používanie loga) v záujme ľahšieho prispôsobenia požiadavkám trhu. 8. Európsky parlament bol informovaný o rokovaniach o novej dohode Energy Star 30. mája 2006 na schôdzi Výboru pre priemysel, výskum a energetiku. 9. Návrh nariadenia Európskeho parlamentu a Rady, ktorým sa implementuje dohoda Energy Star v rámci Spoločenstva, sa predkladá súbežne s týmto návrhom rozhodnutia. 10. Táto dohoda nemá žiadny finančný vplyv na rozpočet Európskych spoločenstiev. 2006/0186 (ACC) Návrh ROZHODNUTIA RADY o uzavretí dohody medzi vládou Spojených štátov amerických a Európskym spoločenstvom o koordinácii programov označovania energetickej účinnosti kancelárskych zariadení RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na článok 133, v spojení s článkom 300 ods. 2, prvý pododsek, prvá veta a článkom 300 ods. 4 tejto zmluvy, so zreteľom na návrh Komisie, keďže: (1) Rozhodnutie, ktorým Rada splnomocnila Komisiu začať rokovania o dohode medzi vládou Spojených štátov amerických a Európskym spoločenstvom o koordinácii programov označovania energetickej účinnosti pre kancelárske zariadenia, bolo prijaté 5. mája 2006[6]. (2) Rokovania sa skončili a 7. júna 2006 bola oboma stranami parafovaná dohoda medzi vládou Spojených štátov amerických a Európskym spoločenstvom o koordinácii programov označovania energetickej účinnosti pre kancelárske zariadenia (ďalej len „dohoda“). (3) Aby sa zabezpečilo správne fungovanie dohody, mali by sa ustanoviť príslušné postupy Spoločenstva. (4) Trh kancelárskych zariadení sa rýchlo vyvíja. Je nevyhnutné dostatočne často prehodnocovať potenciál maximalizácie úspor energie a prínosu pre životné prostredie, ktorý je obsiahnutý v podpore ponuky energeticky účinných výrobkov a dopytu po nich. Preto je potrebné splnomocniť Komisiu, aby za pomoci poradného výboru Spoločenstva tvoreného národnými zástupcami a všetkými zainteresovanými stranami pravidelne prehodnocovala a zlepšovala spoločné špecifikácie kancelárskych zariadení stanovené v prílohe C k dohode a aby prijala určité rozhodnutia týkajúce sa implementácie dohody, ako sú úprava loga Energy Star a usmernenia pre používanie loga obsiahnuté v prílohách A a B. (5) Implementáciu dohody by mala preskúmať technická komisia vytvorená na základe dohody. (6) Každá strana dohody by mala určiť správny orgán a mal by sa vymedziť postup menenia a dopĺňania dohody. (7) Táto dohoda by sa mala schváliť, ROZHODLA TAKTO: Článok 1 Dohoda medzi vládou Spojených štátov amerických a Európskym spoločenstvom o koordinácii programov označovania pre energeticky účinné kancelárske zariadenia vrátane jej príloh sa týmto schvaľuje v mene Spoločenstva. Znenia dohody a príloh k nej sú pripojené k tomuto rozhodnutiu. Článok 2 Predseda Rady sa týmto splnomocňuje určiť osobu oprávnenú na podpísanie dohody s cieľom vyjadriť súhlas Spoločenstva s tým, že dohoda je pre Spoločenstvo záväzná. Článok 3 Predseda Rady v mene Spoločenstva predloží písomné oznámenie stanovené v článku XIV ods. 1 dohody. Článok 4 1. Komisia zastupuje Spoločenstvo v technickej komisii ustanovenej v článku VII dohody po vypočutí názorov členov Výboru Európskeho spoločenstva pre Energy Star zriadeného nariadením (ES) č. 2422/2001 Európskeho parlamentu a Rady. Po konzultácii s Výborom Európskeho spoločenstva pre Energy Star Komisia vykoná úlohy uvedené v článkoch VI ods. 5, VII ods. 1 a 2 a IX ods. 4 dohody. 2. Komisia zoberie do úvahy všetky názory Výboru Európskeho spoločenstva pre Energy Star s cieľom pripraviť pozíciu Spoločenstva v súvislosti so zmenami a doplneniami zoznamu kancelárskych zariadení v prílohe C k dohode. 3. Pozíciu Spoločenstva v súvislosti s rozhodnutiami prijímanými správnymi orgánmi so zreteľom na zmeny a doplnenia prílohy A (názov a spoločné logo Energy Star), prílohy B (usmernenia pre správne používanie názvu a spoločného loga Energy Star) a prílohy C (spoločné špecifikácie) určí Komisia po konzultácii s Výborom Európskeho spoločenstva pre Energy Star. 4. Vo všetkých ostatných prípadoch pozíciu Spoločenstva v súvislosti s rozhodnutiami, ktoré majú prijať zmluvné strany, určí Rada na základe návrhu Komisie v súlade s článkom 300 zmluvy. Článok 5 Toto rozhodnutie sa uverejní v Úradnom vestníku Európskej únie . V Bruseli Za Radu predseda PRÍLOHA . Dohoda medzi vládou Spojených štátov amerických a Európskym spoločenstvom o koordinácii programov označovania energetickej účinnosti kancelárskych zariadení Vláda Spojených štátov amerických a Európske spoločenstvo, ďalej len „strany“; V snahe maximalizovať úspory energie a prínos pre životné prostredie podporovaním ponuky energeticky účinných výrobkov a dopytu po nich; Berúc do úvahy Dohodu medzi vládou Spojených štátov amerických a Európskym spoločenstvom o koordinácii programov označovania energetickej účinnosti kancelárskych zariadení uzavretú 19. decembra 2000 a jej prílohy v zmenenom a doplnenom znení (ďalej len „dohoda z roku 2000“; Uspokojení pokrokom dosiahnutým vďaka dohode z roku 2000; Presvedčení, že ďalší prínos sa dosiahne pokračovaním spoločného úsilia v oblasti ENERGY STAR; sa dohodli takto: Článok I Všeobecné zásady 1. Zmluvné strany použijú spoločné špecifikácie energetickej účinnosti a spoločné logo na účely stanovenia jednotných cieľov pre výrobcov, ktoré poslúžia na posilnenie ich individuálneho úsilia v oblasti ponuky a dopytu po takýchto typoch výrobkov. 2. Zmluvné strany použijú spoločné logo na účely identifikácie typov energeticky účinných výrobkov, ktoré spĺňajú požiadavky, uvedených v prílohe C. 3. Zmluvné strany zabezpečia, aby spoločné špecifikácie podporovali ďalšie zlepšovanie účinnosti pri zohľadnení najvyspelejších technických metód na trhu. 4. Je snaha, aby spoločným špecifikáciám vyhovovalo najviac 25 percent modelov, údaje o ktorých sú v čase určovania špecifikácií k dispozícií, pričom sa zohľadňujú aj ďalšie faktory. 5. Zmluvné strany sa pokúsia zabezpečiť, aby spotrebitelia mali možnosť identifikovať na trhu úsporné výrobky na základe ich označenia. Článok II Vzťah k dohode z roku 2000 Táto dohoda nahrádza v celom rozsahu dohodu z roku 2000. Článok III Vymedzenia pojmov Na účely tejto dohody: a) „ENERGY STAR“ znamená servisnú značku uvedenú v prílohe A, ktorú vlastní Agentúra Spojených štátov na ochranu životného prostredia (United States Environmental Protection Agency, „US EPA“); b) „ Spoločné logo “ znamená certifikačnú značku uvedenú v prílohe A, ktorú vlastní US EPA; c) „Značky ENERGY STAR“ znamená názov „ENERGY STAR“ a spoločné logo, ako aj všetky verzie týchto značiek, ktoré môžu správne orgány alebo účastníci programu vymedzení v tejto dohode vytvoriť alebo modifikovať vrátane znaku alebo označenia nachádzajúceho sa v prílohe A tejto dohody; d) „Program označovania ENERGY STAR“ znamená program, ktorý riadi správny orgán za použitia spoločných špecifikácií energetickej účinnosti, značiek a usmernení, ktoré sa majú uplatňovať na určené typy výrobkov; e) „Účastníci programu“ znamená výrobcovia, predajcovia alebo ďalší predajcovia, ktorí predávajú označené energeticky účinné výrobky spĺňajúce špecifikácie a ktorí sa rozhodli pre účasť na programe označovania ENERGY STAR tým, že sa zaregistrovali alebo uzatvorili zmluvu so správnym orgánom ktorejkoľvek zmluvnej strany; f) „Spoločné špecifikácie“ sú platné požiadavky na energetickú účinnosť a spotrebu vrátane skúšobných metód uvedených v prílohe C, ktoré používajú správne orgány a účastníci programu na určenie, či energeticky účinné výrobky spĺňajú podmienky pre spoločné logo. Článok IV Správne orgány Každá zmluvná strana týmto vymenuje správny orgán zodpovedný za implementáciu tejto dohody („správne orgány“). Európske spoločenstvo menuje za svoj správny orgán Komisiu Európskych spoločenstiev („Komisia“). Spojené štáty americké menujú za svoj správny orgán US EPA. Článok V Riadenie programu označovania ENERGY STAR 1. Každý správny orgán bude riadiť program označovania ENERGY STAR pre energeticky účinné typy výrobkov, ktoré sú uvedené v prílohe C, podľa ustanovení a podmienok uvedených v tejto dohode. Do riadenia programu patrí registrovanie účastníkov programu na základe dobrovoľnosti, udržiavanie zoznamov účastníkov programu a zodpovedajúcich výrobkov, ako aj uplatňovanie podmienok usmernení pre správne používanie názvu a spoločného loga ENERGY STAR, ktoré sú uvedené v prílohe B. 2. Program označovania ENERGY STAR využíva spoločné špecifikácie uvedené v prílohe C. 3. Pokiaľ ktorýkoľvek správny orgán prijme účinné opatrenia na oboznámenie spotrebiteľov so značkami ENERGY STAR, urobí tak v súlade s podmienkami usmernení pre správne používanie názvu a spoločného loga ENERGY STAR, ktoré sú uvedené v prílohe B. 4. Každý správny orgán znáša náklady na všetky svoje aktivity uskutočňované v rámci tejto dohody. Článok VI Účasť na programe označovania ENERGY STAR 1. Každý výrobca, predajca alebo ďalší predajca sa môže zúčastniť na programe označovania ENERGY STAR tak, že sa zaregistruje u správneho orgánu jednej zo strán ako účastník programu. 2. Účastníci programu môžu používať spoločné logo na identifikáciu výrobkov spĺňajúcich požiadavky, ktoré boli vyskúšané v ich vlastných zariadeniach alebo v nezávislom skúšobnom laboratóriu a ktoré vyhovujú spoločným špecifikáciám uvedeným v prílohe C, a môžu sami certifikovať, že výrobok spĺňa potrebné podmienky. 3. Registráciu účastníka programu na programe označovania ENERGY STAR uskutočnenú správnym orgánom jednej zmluvnej strany uzná aj správny orgán druhej zmluvnej strany. 4. Na uľahčenie uznávania účastníkov programu v programe označovania ENERGY STAR v súlade s odsekom 3 správne orgány spolupracujú na udržiavaní spoločných zoznamov všetkých účastníkov programu a výrobkov, ktoré spĺňajú požiadavky pre spoločné logo. 5. Bez ohľadu na postupy vydávania vlastných certifikátov uvedených v odseku 2 si každý správny orgán vyhradzuje právo vyskúšať alebo inak preskúmať výrobky, ktoré sa na jeho území predávajú alebo predávali (v prípade Komisie na území členských štátov Európskeho spoločenstva), aby zistil, či sú výrobky certifikované v súlade so spoločnými špecifikáciami uvedenými v prílohe C. Správne orgány budú navzájom komunikovať a plne spolupracovať, aby sa zabezpečilo, že všetky výrobky, ktoré sú nositeľmi spoločného loga, spĺňajú spoločné špecifikácie uvedené v prílohe C. Článok VII Koordinácia programu medzi zmluvnými stranami 1. Zmluvné strany zriadia na preskúmanie implementácie tejto dohody technickú komisiu, ktorá bude zložená zo zástupcov príslušných správnych orgánov. 2. Technická komisia zasadá raz ročne a na žiadosť jedného zo správnych orgánov konzultuje kontrolu činnosti a riadenia programu označovania ENERGY STAR, spoločné špecifikácie uvedené v prílohe C, zahrnuté výrobky, programy na informovanie spotrebiteľov a pokroky pri dosahovaní cieľov tejto dohody. 3. Nezúčastnené strany (vrátane zástupcov ostatných vlád a priemyselných odvetví) sa môžu zúčastňovať na zasadaniach technickej komisie ako pozorovatelia, pokiaľ sa obidva správne orgány nedohodnú inak. Článok VIII Registrácia značiek ENERGY STAR 1. US EPA, ktorá je vlastníkom značiek ENERGY STAR, zaregistrovala tieto značky v Európskom spoločenstve ako ochranné známky Spoločenstva. Komisia nezíska v nijakej krajine registráciu značiek ENERGY STAR či akýchkoľvek obmien týchto značiek a ani o ňu nepožiada. 2. US EPA sa zaväzuje, že nebude považovať za porušenie ochranných známok, ak Komisia alebo ktorýkoľvek účastník programu zaregistrovaný u Komisie použije znak alebo označenie uvedené v prílohe A v súlade s podmienkami tejto dohody. Článok IX Presadzovanie práva a nesúlad 1. Na ochranu značiek ENERGY STAR každý správny orgán zabezpečí na svojom území správne používanie značiek ENERGY STAR (v prípade Komisie na území členských štátov Európskeho spoločenstva). Každý správny orgán zabezpečí, aby sa značky Energy Star používali iba v podobe uvedenej v prílohe A. Každý správny orgán zabezpečí, aby sa značky ENERGY STAR používali výlučne spôsobom určeným v usmerneniach pre správne používanie názvu a spoločného loga ENERGY STAR, ktoré sú uvedené v prílohe B. 2. Každý správny orgán zabezpečí, aby sa prijali rýchle a patričné opatrenia proti účastníkom programu, kedykoľvek sa dozvie, že účastník programu použil zavádzajúco podobnú značku alebo pripojil značky ENERGY STAR k výrobku, ktorý nezodpovedá špecifikáciám uvedeným v prílohe C. Takéto opatrenia budú okrem iného zahŕňať: a) písomné informovanie účastníka programu o nesúlade s podmienkami programu označovania ENERGY STAR; b) na základe konzultácií vypracovanie plánu na dosiahnutie zhody; a c) ak nie je možné dosiahnuť zhodu, náležité ukončenie registrácie účastníka programu. 3. Každý správny orgán zabezpečí, aby sa prijali všetky primerané opatrenia na ukončenie neoprávneného používania značiek ENERGY STAR alebo používania zavádzajúco podobnej značky subjektom, ktorý nie je účastníkom programu. Takéto opatrenia okrem iného zahŕňajú: a) informovanie subjektu, ktorý používa značky ENERGY STAR, o požiadavkách a usmerneniach pre správne používanie názvu a spoločného loga ENERGY STAR; a b) odporúčanie, aby sa subjekt stal účastníkom programu a aby zaregistroval výrobky, ktoré spĺňajú požiadavky. 4. Každý správny orgán okamžite oznámi správnemu orgánu druhej zmluvnej strany každé porušenie značiek ENERGY STAR, o ktorom sa dozvie, ako aj prijaté opatrenia na ukončenie takéhoto porušovania. Článok X Postupy na zmenu a doplnenie dohody a na pripojenie nových príloh 1. Ktorýkoľvek správny orgán môže navrhnúť zmenu a doplnenie tejto dohody, ako aj nové prílohy k dohode. 2. Pozmeňujúci a doplňujúci návrh musí mať písomnú formu a prediskutuje sa na najbližšom zasadaní technickej komisie za predpokladu, že sa aspoň šesťdesiat dní pred takýmto zasadaním oznámi druhému správnemu orgánu. 3. Zmeny a doplnenia tejto dohody a rozhodnutia pridať nové prílohy sa uskutočnia vzájomnou dohodou zmluvných strán. Zmeny a doplnenia príloh A, B a C budú vykonané v súlade s ustanoveniami článkov XI a XII. Článok XI Postupy menenia a dopĺňania príloh A a B 1. Správny orgán, ktorý požaduje zmenu a doplnenie prílohy A alebo prílohy B, koná podľa postupov uvedených v odsekoch 1 a 2 článku X. 2. Zmeny a doplnenia príloh A a B budú vykonané po vzájomnej dohode správnych orgánov. Článok XII Postupy na zmenu a doplnenie prílohy C 1. Správny orgán, ktorý požaduje zmenu a doplnenie prílohy C na účel revízie existujúcich špecifikácií alebo pridania nového typu výrobku („navrhujúci správny orgán“), koná podľa postupov uvedených v odsekoch 1 a 2 článku X a vo svojom návrhu uvedie: a) dôkaz, že revíziou špecifikácií alebo pridaním nového typu výrobku by sa dosiahli významné úspory energie; b) podľa potreby požiadavky na spotrebu energie pre rôzne režimy spotreby elektrického prúdu; c) informácie o štandardizovaných protokoloch o skúškach, ktoré sa použijú pri hodnotení výrobku; d) doklady o existujúcej nechránenej technológii, ktorou by sa mohli dosiahnuť úspory energie efektívne z hľadiska nákladov bez negatívneho vplyvu na výkon výrobku; e) informácie o odhadovanom počte modelov výrobku, ktoré by mohli spĺňať navrhované špecifikácie, a približný trhový podiel, ktorý by predstavovali; f) informácie o stanoviskách skupín výrobcov, ktorí by mohli byť potenciálne ovplyvnení navrhovanou zmenou a doplnením; a g) navrhovaný deň nadobudnutia účinnosti nových špecifikácií pri zohľadnení životných cyklov výrobku a výrobných harmonogramov. 2. Navrhované zmeny a doplnenia, ktoré prijmú obidva správne orgány, nadobudnú účinnosť v deň, na ktorom sa správne orgány spoločne dohodnú. 3. Ak po prijatí návrhu podaného v súlade s odsekmi 1 a 2 článku X druhý správny orgán („namietajúci správny orgán“) zastáva názor, že návrh nespĺňa požiadavky uvedené v odseku 1, alebo inak namieta voči návrhu, urýchlene (spravidla do ďalšieho zasadnutia technickej komisie) oznámi navrhujúcemu správnemu orgánu písomne svoju námietku a uvedie všetky dostupné informácie na podporu svojej námietky; napríklad informáciu dokazujúcu, že ak by sa návrh prijal, mohol by: a) neprimerane a nespravodlivo posilniť na trhu jednu spoločnosť alebo priemyselnú skupinu; b) narušiť celkovú účasť priemyselného odvetvia na programe označovania ENERGY STAR; c) byť v rozpore s jeho zákonmi a inými právnymi predpismi; alebo d) uložiť ťažko splniteľné technické požiadavky. 4. Správne orgány sa vynasnažia, aby vo veci navrhovanej zmeny a doplnenia dosiahli dohodu na prvom zasadaní technickej komisie po podaní návrhu. Ak správne orgány nemôžu dosiahnuť dohodu vo veci navrhovanej zmeny a doplnenia na tomto zasadaní technickej komisie, vynasnažia sa dosiahnuť písomnú dohodu pred nasledujúcim zasadaním technickej komisie. 5. Ak zmluvné strany nie sú schopné dosiahnuť dohodu do ukončenia nasledujúceho zasadania technickej komisie, navrhujúci správny orgán stiahne svoj návrh; a pokiaľ ide o návrh na revíziu existujúcich špecifikácií, z prílohy C sa odstráni príslušný typ výrobku do dátumu, na ktorom sa správne orgány písomne dohodnú. Všetci účastníci programu sa informujú o tejto zmene a o postupoch, podľa ktorých sa má táto zmena vykonať. 6. Pri príprave nových špecifikácií alebo revízii existujúcich špecifikácií zabezpečia správne orgány účinnú koordináciu, vzájomné konzultácie i konzultácie so svojimi príslušnými záujmovými skupinami, najmä pokiaľ ide o obsah pracovných dokumentov a časových plánov. Článok XIII Všeobecné ustanovenia 1. Táto dohoda nemá dosah na iné programy environmentálneho označovania a každá zmluvná strana ich môže vypracovať a prijať. 2. Všetky činnosti uskutočnené na základe tejto dohody podliehajú platným zákonom a iným právnym predpisom každej zmluvnej strany a dostupnosti príslušných financií a zdrojov. 3. Žiadne ustanovenie tejto dohody neovplyvní práva a povinnosti ktorejkoľvek zmluvnej strany vyplývajúce z bilaterálnej, regionálnej alebo multilaterálnej dohody, ktorú uzatvorila pred nadobudnutím platnosti tejto dohody. 4. Bez toho, aby to malo dosah na iné ustanovenia tejto dohody, ktorýkoľvek správny orgán môže uskutočňovať programy označovania týkajúce sa typov výrobkov, ktoré sa nenachádzajú v prílohe C. Bez ohľadu na akékoľvek ďalšie ustanovenia tejto dohody žiadna zo zmluvných strán nesmie brániť dovozu, vývozu, predaju alebo distribúcii akéhokoľvek výrobku preto, že je nositeľom značiek energetickej účinnosti správneho orgánu druhej zmluvnej strany. Článok XIV Nadobudnutie platnosti a trvanie 1. Táto dohoda nadobudne platnosť v deň, keď každá zmluvná strana písomne oznámi druhej strane, že ukončila príslušné interné postupy potrebné na nadobudnutie platnosti tejto dohody. 2. Táto dohoda sa uzatvára na obdobie piatich rokov. Najmenej jeden rok pred ukončením tohto obdobia sa zmluvné strany stretnú, aby prerokovali obnovenie tejto dohody. Článok XV Vypovedanie dohody 1. Ktorákoľvek zmluvná strana môže kedykoľvek vypovedať túto dohodu na základe trojmesačnej výpovednej lehoty, ktorú písomne oznámi druhej zmluvnej strane. 2. V prípade vypovedania alebo neobnovenia tejto dohody správne orgány informujú všetkých účastníkov programu, ktorých zaregistrovali, o ukončení spoločného programu. Okrem toho správne orgány informujú účastníkov programu, ktorých zaregistrovali, že každý správny orgán môže pokračovať v aktivitách súvisiacich s označovaním na základe dvoch samostatných programov. V tomto prípade program označovania Európskeho spoločenstva nebude používať značky ENERGY STAR. Komisia zabezpečí, že samotná Komisia, členské štáty Európskeho spoločenstva i každý zaregistrovaný účastník programu prestanú používať značky ENERGY STAR do dátumu, na ktorom sa správne orgány písomne dohodnú. Povinnosti uvedené v tomto článku XV ods. 2 budú pokračovať aj po ukončení tejto dohody. Článok XVI Platné jazykové znenia V ........................ dňa ........................ 2006 v dvoch vyhotoveniach v angličtine, češtine, dánčine, estónčine, fínčine, francúzštine, gréčtine, holandčine, litovčine, lotyštine, maďarčine, maltčine, nemčine, poľštine, portugalčine, slovenčine, slovinčine, španielčine, švédčine a taliančine, pričom všetky znenia sú rovnako autentické. V prípade problémov súvisiacich s výkladom platí anglická verzia. Za vládu Spojených štátov amerických: Za Európske spoločenstvo: PRÍLOHA A Názov a spoločné logo Energy Star Názov ENERGY STAR Spoločné logo: [pic] PRÍLOHA B Usmernenia pre správne používanie názvu a spoločného loga Energy Star Názov a spoločné logo ENERGY STAR sú značky US EPA. Samotný názov a spoločné logo sa môžu používať iba v súlade s nasledovnými usmerneniami a dohodou o partnerstve alebo registračným formulárom Európskej komisie, ktorý podpísali účastníci programu označovania ENERGY STAR. Odovzdajte láskavo tieto usmernenia tým, ktorí pre vás pripravujú materiály o ENERGY STAR. US EPA a na území členských štátov Európskeho spoločenstva Európska komisia dohliadnu na správne používanie názvu a spoločného loga ENERGY STAR. Patrí sem monitorovanie používania značiek na trhu a priame oslovenie tých organizácií, ktoré ich používajú nesprávne alebo bez povolenia. V dôsledku zneužitia značiek sa môže ukončiť účasť účastníka programu na programe označovania ENERGY STAR a v prípade výrobkov dovážaných do USA s nesprávne použitými značkami môžu americké colné úrady takýto tovar zabaviť. Všeobecné usmernenia Program ENERGY STAR je partnerstvo medzi podnikateľskými subjektmi a organizáciami na jednej strane a americkou federálnou vládou alebo Európskym spoločenstvom na druhej strane. V rámci tohto partnerstva podnikateľské subjekty a organizácie môžu používať názov a spoločné logo ENERGY STAR ako súčasť svojich aktivít týkajúcich sa účinného využívania energie a ochrany životného prostredia. Organizácie musia vstúpiť do zmluvného vzťahu buď so správnym orgánom – v USA s Úradom na ochranu životného prostredia a v EÚ s Európskou komisiou – ak chcú používať značky, ako je stanovené v tomto dokumente. Tieto značky nie je dovolené meniť, pretože zmeny by miatli podniky i spotrebiteľov, pokiaľ ide o zdroj programu ENERGY STAR a znížili všeobecne jeho hodnotu. Organizácie, ktoré používajú tieto značky, musia dodržiavať tieto všeobecné usmernenia: 1. Názov a spoločné logo ENERGY STAR sa nikdy nesmú použiť spôsobom, ktorý by znamenal podporovanie nejakej spoločnosti, jej výrobkov alebo služieb. Ani spoločné logo, ani názov ENERGY STAR sa nesmú použiť v nijakom inom názve či logu spoločnosti, názve výrobku, služby, domény alebo internetovej stránky a rovnako nie je možné, aby si spoločné logo, názov ENERGY STAR alebo akúkoľvek podobnú značku zaregistroval ako ochrannú známku alebo súčasť ochrannej známky akýkoľvek iný subjekt okrem US EPA. 2. Názov ani spoločné logo ENERGY STAR sa nikdy nesmú použiť spôsobom, ktorý by znevažoval ENERGY STAR, EPA, ministerstvo energetiky, Európske spoločenstvo, Európsku komisiu alebo akýkoľvek iný vládny orgán. 3. Spoločné logo sa nikdy nesmie spájať s výrobkami, ktoré nespĺňajú požiadavky ENERGY STAR. 4. Partneri a iné poverené organizácie zodpovedajú za svoje využívanie názvu a spoločného loga ENERGY STAR, ako aj za jeho využívanie svojimi zástupcami, ako sú reklamné agentúry a dodávatelia implementácie. Používanie názvu ENERGY STAR - Názov ENERGY STAR by mal byť vždy uvedený veľkými písmenami; - V materiáloch pre americký trh sa pri prvom výskyte slov „ENERGY STAR“ vždy musí pridať k týmto slovám symbol registrácie ® a - tento symbol by vždy mal byť uvedený ako horný index; - medzi slovami „ENERGY STAR“ a symbolom ® nesmie byť medzera; - symbol ® sa bude v dokumente opakovať v každom názve kapitoly alebo na každej internetovej stránke. Používanie spoločného loga Spoločné logo je značka, ktorá sa použije na označenie iba tých výrobkov, ktoré spĺňajú alebo prevyšujú výkonnostné usmernenia ENERGY STAR. Používanie spoločného loga sa predpokladá: - na výrobkoch, ktoré spĺňajú požiadavky a sú registrované; - v dokumentácii k výrobkom, ktoré spĺňajú požiadavky; - na internete na označenie výrobkov, ktoré spĺňajú požiadavky; - v reklamách, keď sa použije na výrobkoch, ktoré spĺňajú požiadavky, alebo v ich blízkosti; - v materiáloch nachádzajúcich sa na nákupných miestach; - na obaloch výrobkoch, ktoré spĺňajú požiadavky. Vzhľad spoločného loga US EPA vytvorila túto značku tak, aby maximalizovala jej vizuálny dojem a aby zabezpečila kontrast a čitateľnosť. Značka obsahuje symbol ENERGY STAR umiestnený na obdĺžnikovom bloku a názov ENERGY STAR na ďalšom bloku priamo pod ním, aby sa posilnila čitateľnosť symbolu. Oba bloky oddeľuje biela medzera, ktorej hrúbka zodpovedá hrúbke oblúka v symbole. K značke patrí aj biela linka, ktorá ju lemuje a ktorej hrúbka takisto zodpovedá hrúbke oblúka v symbole. Voľný priestor US EPA a Európska komisia vyžadujú, aby značku vždy obklopoval voľný priestor, ktorého šírka sa rovná 0,333 (1/3) výšky grafického rámčeka. Do tejto oblasti sa nesmú umiestniť nijaké iné grafické prvky, ako sú text či obrázok. US EPA a Európska komisia vyžadujú zachovanie tohto voľného priestoru, nakoľko spoločné logo sa často vyskytuje na materiáloch, ktoré využívajú komplexné zobrazovanie, napr. ďalšie značky, grafické prostriedky a text. Minimálna veľkosť Veľkosť loga sa môže meniť, treba však zachovať jeho proporcie. Pre zachovanie čitateľnosti odporúčame, aby sa značka pri reprodukcii tlačou nezmenšila pod šírku 0,375 palca (3/8” = 9,5 mm). Na internete sa musí zachovať čitateľnosť písmen v značke. Uprednostňovaná farba Uprednostňovaná farba značky je 100 % cyanová. Prípustné sú aj alternatívne verzie: čierna alebo inverzná biela. Internetová farba ekvivalentná 100 % cyanovej má farebný kód hex color #0099FF. Ak je k dispozícii viacfarebná tlač pre reklamu, dokumentáciu alebo materiály pre nákupné miesto, značka by sa mala vytlačiť 100 % cyanovou farbou. Ak táto farba nie je k dispozícii, možno ju nahradiť čiernou. Nesprávne použitie značky Prosím: - Nepoužívajte značku na výrobkoch, ktoré nespĺňajú požiadavky. - Nemeňte značku tým, že budete používať blok so symbolom ENERGY STAR bez bloku obsahujúceho názov „ENERGY STAR“. Keď budete reprodukovať značku, prosím: - Neupravujte ju na siluetu. - Nepoužívajte bielu značku na bielom pozadí. - Nemeňte farby značky. - Nijakým spôsobom značku nedeformujte. - Nemeňte fixáciu značky. - Nepoužívajte značku na výplnkových obrázkoch („busy“ image). - Neotáčajte značku. - Nevydeľujte zo značky nijaké prvky. - Nenahrádzajte nijakú časť značky. - Neupravujte časť značky iným typom písma. - Nezasahujte do voľného priestoru značky. - Nezošikmujte značku. - Nemeňte veľkosť fixácie značky. - Nenahrádzajte schválené znenie. - Nepoužívajte spoločné logo v neschválenej farbe. - Nenechajte do značky zasahovať text. - Nepoužívajte blok symbolu samostatne. Vždy je nutné uviesť aj názov ENERGY STAR. - Neodstraňujte zo značky blok so symbolom. Ako písať a hovoriť o ENERGY STAR V záujme udržania a zvýšenia hodnoty ENERGY STAR US EPA a Európska komisia odporúčajú pri písaní a hovorení o súčastiach programu používanie ustálenej terminológie. SPRÁVNE | NESPRÁVNE | počítač spĺňajúci požiadavky ENERGY STAR | počítač vyhovujúci ENERGY STAR počítač certifikovaný pre ENERGY STAR počítač ocenený ENERGY STAR | Počítač, ktorý získal ENERGY STAR | Výrobky, ktoré získali ENERGY STAR | výrobok ENERGY STAR výrobky ENERGY STAR (týkajúce sa sady výrobkov) zariadenie ENERGY STAR podporované US EPA spĺňa normy ENERGY STAR | PARTNERI/ÚČASTNÍCI PROGRAMU | ENERGY STAR partner | ENERGY STAR spoločnosť | spoločnosť X, ENERGY STAR partner | spoločnosť X, spoločnosť podporovaná US EPA | spoločnosť zúčastňujúca sa na ENERGY STAR | predajca kancelárskych zariadení ENERGY STAR schválený US EPA | spoločnosť podporujúca ENERGY STAR | podporované US EPA | monitory spĺňajúce požiadavky ENERGY STAR | program monitorov ENERGY STAR | ODOBRENIE ZO STRANY VLÁDY | Výrobky, ktoré získajú ENERGY STAR, zabraňujú emisiám skleníkových plynov, pretože spĺňajú prísne usmernenia o energetickej účinnosti vydané US EPA a Európskou komisiou | ENERGY STAR a značka ENERGY STAR sú značky registrované v USA | ENERGY STAR je registrovaná značka v majetku vlády USA | USMERNENIA TÝKAJÚCE SA VÝKONU | usmernenia ENERGY STAR | normy ENERGY STAR | špecifikácie ENERGY STAR | schválené US EPA | výkonnostné úrovne ENERGY STAR | podporované US EPA | dobrovoľné programy | získalo podporu US EPA | Otázky týkajúce sa používania názvu a spoločného loga ENERGY STAR horúca linka ENERGY STAR V USA volajte bezplatne: 1-888-STAR-YES (1-888-782-7937) Mimo USA volajte: 202-775-6650 Fax: 202-775-6680 www.energystar.gov EURÓPSKA KOMISIA Generálne riaditeľstvo pre energetiku a dopravu Telefón: +32 2 2985792 Fax: +32 2 2966016 www.eu-energystar.org PRÍLOHA C SPOLOČNÉ ŠPECIFIKÁCIE I. ŠPECIFIKÁCIE PRE POČÍTAČE Špecifikácie pre počítače uvedené nižšie zostanú v platnosti maximálne do 31. decembra 2007. Po tomto dátume sa počítače nebudú registrovať v programe ENERGY STAR až dovtedy, kým nebude možné uplatniť nové špecifikácie pre počítače prijaté správnymi orgánmi podľa článku XII tejto dohody. A. Vymedzenia pojmov 1. Počítač: Stolový počítač, veža alebo mini veža alebo prenosná jednotka, vrátane špičkových stolových počítačov, osobných počítačov, pracovných staníc, sieťových stolových počítačov, X-terminálov a maloobchodných pokladničných terminálov na báze počítača. Aby jednotka spĺňala požiadavky, musí sa dať napájať zo stenovej zásuvky, ale nevylučujú sa jednotky, ktoré sa dajú napájať zo stenovej zásuvky aj z batérie. Toto vymedzenie je určené predovšetkým pre počítače, ktoré sa predávajú na používanie v podnikoch alebo domácnostiach. Toto vymedzenie počítača nezahŕňa počítače, ktoré sa predávajú alebo inak uvádzajú na trh pod názvom „databázový server“ alebo „server“. 2. Monitor: Obrazovka (CRT), plochý displej (napr. displej s tekutými kryštálmi) alebo iné zobrazovacie zariadenie a súvisiaca elektronika. Monitor sa môže predávať samostatne, alebo môže byť integrovaný do skrinky počítača. Toto vymedzenie má v prvom rade zahŕňať štandardné monitory určené na použitie s počítačmi. Na účely tejto špecifikácie sa však môžu považovať za monitory aj: terminály sálového počítača a fyzicky oddelené zobrazovacie jednotky. 3. Integrovaný počítačový systém: Systémy, v ktorých počítač a monitor tvoria spoločnú jednotku. Takéto systémy musia spĺňať všetky nasledujúce kritériá: spotreba energie týchto dvoch komponentov sa nedá merať samostatne; systém sa pripája do stenovej zásuvky pomocou jediného napájacieho kábla. 4. Nečinnosť: Obdobie, počas ktorého počítač nedostane žiaden vstupný signál od užívateľa (napr. z klávesnice alebo pohybom myši). 5. Režim nízkej spotreby alebo „spánku“: Stav zníženej spotreby, do ktorého počítač prejde po istom období nečinnosti. 6. Aktivujúca udalosť: Podnet užívateľa, naprogramovaný príkaz alebo vonkajší podnet či stimul, ktorý spôsobí, že počítač prejde z režimu nízkej spotreby/„spánku“ do režimu aktívnej spotreby. Príkladmi aktivujúcich udalostí sú okrem iného pohyb myši, činnosť klávesnice alebo stlačenie gombíka na konštrukcii a v prípade externých podnetov stimul prenášaný telefonicky, diaľkovým ovládačom, sieťou, káblovým modemom, satelitom atď. B. Spĺňanie požiadaviek ENERGY STAR výrobkami 1. Technické špecifikácie a) Počítače : Počítač spĺňajúci požiadavky ENERGY STAR musí vyhovovať týmto podmienkam: Existujú dve usmernenia – A a B – na základe ktorých počítač môže spĺňať požiadavky ENERGY STAR. Tieto dve usmernenia boli vypracované, aby účastníci programu mohli pristupovať k riadeniu spotreby a energetickej účinnosti rôznymi spôsobmi. Podľa usmernenia A musia spĺňať požiadavky tieto typy počítačov: - Počítače, ktoré sa dodávajú so schopnosťou takého pripojenia na siete, pri ktorom zostávajú v režime nízkej spotreby/spánku, zatiaľ čo ich adaptér sieťového rozhrania si zachováva schopnosť odpovedať na požiadavky siete. - Počítače, ktoré sa nedodávajú so sieťovým rozhraním. - Počítače, ktoré sa dodávajú pre prostredia bez siete. EPA predpokladá, že počítače predávané alebo inak uvádzané na trh ako osobné počítače budú spĺňať iba požiadavky podľa usmernenia A. Počítače, ktoré sa dodávajú so schopnosťou pripojenia na sieť a v súčasnosti vyžadujú, aby sa procesor a/alebo pamäť počítača podieľali na udržiavaní spojenia so sieťou, kým je počítač v režime spánku, môžu spĺňať požiadavky podľa usmernenia B. Predpokladá sa, že počítače, ktoré spĺňajú požiadavky podľa usmernenia B, si zachovávajú rovnakú sieťovú funkčnosť v režime spánku aj mimo neho. (i) Usmernenie A a) Počítač musí prejsť do režimu spánku po istom období nečinnosti. b) Ak sa počítač dodáva so schopnosťou pripojenia na sieť, musí byť schopný prejsť do režimu spánku, kým je pripojený na sieť. c) Ak sa počítač dodáva so schopnosťou pripojenia na sieť, zachováva si v režime spánku schopnosť reagovať na aktivujúce udalosti nasmerované alebo zamerané na počítač, kým je pripojený na sieť. Ak aktivujúce udalosti vyžadujú, aby počítač opustil režim spánku a vykonal nejakú úlohu, počítač prejde po dokončení požadovanej úlohy a istom období nečinnosti znovu do režimu spánku. Účastník programu môže použiť všetky dostupné prostriedky, aby docielil vlastnosti uvedené v tomto pododdiele. d) Počítač v režime spánku dosahuje spotrebu podľa tabuľky 1. TABUĽKA 1 Maximálny nepretržitý výkon zdroja napájania[7] | Spotreba v režime spánku | ≤ 200 W | ≤ 15 W | > 200 W ≤ 300 W | ≤ 20 W | > 300 W ≤ 350 W | ≤ 25 W | > 350 W ≤ 400 W | ≤ 30 W | > 400 W | 10 % maximálneho nepretržitého výkonu | Počítače, ktoré si vždy zachovávajú úroveň spotreby energie 15 W alebo menej, zodpovedajú požiadavkám na spotrebu energie tejto špecifikácie a nevyžaduje sa, aby obsahovali režim spánku uvedený v oddiele A. (ii) Usmernenie B a) Počítač musí prejsť do režimu spánku po istom období nečinnosti. b) Ak sa počítač dodáva so schopnosťou pripojenia na sieť, musí byť schopný prejsť do režimu spánku bez ohľadu na sieťovú technológiu. c) Počítač si zachová svoju schopnosť odpovedať na všetky druhy požiadaviek siete. Nestratí nič zo sieťovej funkčnosti dostupnej pre užívateľa (napr. sieťová funkčnosť dostupná pre užívateľa počas režimu spánku bude rovnaká ako pred prechodom do režimu spánku). d) Počítač musí v režime spánku dosahovať spotrebu najviac 15 % maximálnej nepretržitej spotreby svojho zdroja napájania. b) Integrovaný počítačový systém : Integrovaný počítačový systém spĺňajúci požiadavky ENERGY STAR musí vyhovovať týmto podmienkam: (i) Integrovaný počítačový systém po istom období nečinnosti prechádza do režimu spánku. (ii) Ak sa integrovaný počítačový systém dodáva so schopnosťou pripojenia na sieť, musí byť schopný prejsť do režimu spánku, kým je pripojený na sieť. (iii) Ak sa integrovaný počítačový systém dodáva so schopnosťou pripojenia na sieť, zachová si v režime spánku schopnosť reagovať na aktivujúce udalosti nasmerované alebo zamerané na počítač, kým je pripojený na sieť. Ak aktivujúce udalosti vyžadujú, aby počítač opustil režim spánku a vykonal nejakú úlohu, integrovaný počítačový systém prejde po dokončení požadovanej úlohy a istom období nečinnosti znovu do režimu spánku. Účastník programu môže použiť všetky dostupné prostriedky, aby docielil vlastnosti uvedené v tomto pododdiele. (iv) Integrovaný počítačový systém môže mať v režime spánku spotrebu najviac 35 W. Integrované počítačové systémy, ktoré si vždy zachovávajú úroveň spotreby energie 35 W alebo menej, zodpovedajú požiadavkám na spotrebu energie tejto dohody a nevyžaduje sa, aby obsahovali režim spánku uvedený v oddiele I.A. 2. Nastavenia pri dodaní: Aby sa možnosť využívať režim nízkej spotreby/„spánku“ zabezpečila pre maximálny počet užívateľov, účastník programu bude dodávať svoje počítače a/alebo integrované počítačové systémy s aktivovaným režimom riadenia spotreby. Pre všetky výrobky sa nastaví predvolený čas na menej ako 30 minút. (EPA odporúča, aby sa predvolený čas nastavil medzi 15 a 30 minútami). Užívateľ musí mať možnosť zmeniť nastavenie času alebo inaktivovať režim spánku/nízkej spotreby. 3. Operačné systémy: Správna aktivácia režimu nízkej spotreby/„spánku“ na počítači súvisí spravidla s inštaláciou a používaním konkrétnej verzie operačného systému. Ak účastník programu dodáva počítač s jedným alebo viacerými operačnými systémami, počítač musí byť schopný prejsť do režimu nízkej spotreby/„spánku“ a úplne sa z neho prebudiť, pokiaľ pracuje aspoň v jednom z týchto operačných systémov. Ak sa počítač nedodáva s operačným systémom, účastník programu zreteľne uvedie, ktorý mechanizmus zabezpečí, aby počítač spĺňal požiadavky ENERGY STAR. Okrem toho ak pre správnu aktiváciu a prebudenie z režimu spánku je potrebný nejaký osobitný softvér, hardvérové ovládače alebo pomocné programy, musia byť nainštalované v počítači. Účastník programu zahrnie túto informáciu do dokumentácie k výrobku (napr. do návodu na obsluhu alebo karty s údajmi) a/alebo do svojej internetovej stránky. Texty v dokumentácii a na reklamách musia byť štylizované tak, aby sa zabránilo uvedeniu do omylu. 4. Ovládanie monitora: Počítač musí obsahovať jeden alebo viac mechanizmov, pomocou ktorých sa dajú aktivovať režimy nízkej spotreby monitora spĺňajúceho požiadavky ENERGY STAR. Účastník programu zreteľne uvedie v dokumentácii k výrobku spôsob, akým jeho počítač môže ovládať monitory spĺňajúce požiadavky ENERGY STAR, a všetky osobitné okolnosti, ktoré sa musia dodržať, aby sa umožnilo riadenie spotreby monitora. Účastník programu štandardne nastaví počítač, aby aktivoval monitor na prvý režim nízkej spotreby alebo spánku do 30 minút nečinnosti užívateľa. Účastník programu musí nastaviť aj predvolený čas pre ďalšiu úroveň riadenia tak, aby monitor prešiel do druhého režimu nízkej spotreby alebo „hlbokého spánku“ najneskôr po 60 minútach nečinnosti. Súčet predvolených časov pre oba režimy nízkej spotreby nesmie presiahnuť 60 minút. Účastník programu sa môže rozhodnúť, že nastaví počítač tak, aby aktivoval monitor na prechod priamo do druhého režimu nízkej spotreby alebo „hlbokého spánku“ v rámci 30 minút nečinnosti. Užívateľ musí mať možnosť zmeniť nastavenie času alebo inaktivovať režimy nízkej spotreby pre ovládanie monitora. Táto požiadavka ovládania monitora neplatí pre integrované počítačové systémy. Integrované počítačové systémy, ktoré sa uvádzajú na trh a predávajú ako súčasť dokovacej stanice, však musia byť schopné automaticky ovládať spotrebu externe pripojeného monitora. C. Usmernenia pre skúšanie počítačov spĺňajúcich požiadavky ENERGY STAR 1. Podmienky skúšania: Pri meraní spotreby by sa mali vytvoriť tieto podmienky skúšania týkajúce sa okolia. Sú potrebné na zabezpečenie toho, aby vonkajšie faktory neovplyvnili výsledky skúšky a aby výsledky skúšky boli neskôr reprodukovateľné. Impendancia vedenia: < 0,25 ohmu Celkový činiteľ harmonického skreslenia: < 5% Napätie: Vstupné striedavé napätie[8]: 115 V RMS ± 5 V Vstupná frekvencia[9] 60 Hz ± 3 Hz Teplota okolia: 25 °C ± 3 °C 2. Skúšobné zariadenie: Cieľom je presne zmerať SKUTOČNÚ spotrebu energie[10] prístroja alebo monitora. Na to je potrebné použiť „true RMS“ wattmeter. Existuje veľký výber wattmetrov, ale výrobcovia budú musieť venovať výberu vhodného modelu náležitú pozornosť. Pri nákupe wattmetra a príprave vlastnej skúšky by sa mali posúdiť tieto faktory. Faktor výkyvu: Predchádzajúca verzia skúšobného postupu ENERGY STAR obsahovala požiadavku, aby výrobcovia používali wattmeter s faktorom výkyvu väčším ako 8. Viacerí účastníci programu poukázali na to, že toto nie je potrebná alebo rozhodujúca požiadavka. Ďalšie odseky sa zaoberajú otázkami týkajúcimi sa faktora výkyvu a vysvetľuje sa v nich obsah úvodného nesprávneho vyhlásenia. Na odstránenie chyby program ENERGY STAR, žiaľ, neposkytuje špecifickú požiadavku na zariadenie. Skúšanie je aj umenie, nielen exaktná veda, a výrobcovia i vykonávatelia skúšok budú musieť, po porade s odborníkmi v oblasti skúšania, starostlivo zvážiť výber vhodného wattmetra. [pic] Figure 1 = Obraz 1 Current (Amps) = Prúd (ampéry) Time = Čas Current of Unit Under Test = Prúd skúšanej jednotky Sinewave current = Sínusový prúd Na začiatku je dôležité pochopenie, že prístroje, ktoré majú zdroje spínacieho prúdu, odoberajú prúd v inej vlnovej forme ako typický sínusový prúd[11]. Obrázok 1 znázorňuje typickú vlnovú formu prúdu pre bežný spínací elektronický prístroj. Hoci prakticky každý wattmeter zmeria štandardnú prúdovú vlnu, je ťažšie vybrať wattmeter v prípade výskytu nepravidelných prúdových vĺn. Rozhodujúce je, aby vybraný wattmeter bol schopný zmerať prúd, ktorý prístroj odoberá bez toho, aby spôsobil interné vrcholové skreslenie (t. j. zrezanie vrchnej časti prúdovej vlny). Toto si vyžaduje preskúmanie faktora výkyvu wattmetra[12] a prúdových rozsahov, ktoré je schopný merať. Kvalitnejšie wattmetre majú vyšší faktor výkyvu a lepší výber prúdových rozsahov. Pri príprave skúšky by malo byť prvým krokom stanovenie špičkového prúdu (ampéry) v súvislosti s meraným prístrojom. Dá sa stanoviť za použitia osciloskopu. Potom sa zvolí prúdový rozsah, ktorý umožní, aby wattmeter zaregistroval špičkový prúd. Konkrétne treba celý zvolený prúdový rozsah vynásobiť faktorom výkyvu wattmetra (pre prúd) a tento súčin musí byť väčší ako špičkový prúd zaznamenaný osciloskopom. Napríklad ak má wattmeter faktor výkyvu 4 a prúdový rozsah je nastavený na 3 ampéry, wattmeter je schopný zaregistrovať prúdové špičky do 12 ampérov. Ak je špičkový prúd iba 6 ampérov, wattmeter je vyhovujúci. Ďalej si treba uvedomiť, že ak je prúdový rozsah nastavený príliš vysoko, aby sa zaregistroval špičkový prúd, môže byť nepresné meranie zvyšného prúdu. Preto je potrebné citlivé nastavenie. Aj tu platí, že s väčším výberom prúdových rozsahov a vyššími faktormi výkyvu sa dosiahnu lepšie výsledky. Frekvenčná charakteristika Ďalším prvkom, ktorý si je potrebné uvedomiť pri výbere wattmetra, je frekvenčná charakteristika wattmetra. Elektronické zariadenie, ktoré obsahuje zdroje spínacieho prúdu, spôsobuje harmonické (nepárne harmonické kmity spravidla do 21.). Tieto harmonické kmity sa musia zohľadniť pri meraní prúdu, v opačnom prípade bude meranie spotreby nepresné. Na základe toho program ENERGY STAR odporúča, aby výrobcovia kúpili wattmetre, ktoré majú frekvenčnú charakteristiku aspoň 3 kHz. Toto zodpovedá harmonickým kmitom do 50. a je to odporúčané IEC 555. Rozlíšenie: Výrobcovia uprednostnia pravdepodobne wattmeter s citlivosťou 0,1 W. Presnosť: Ďalším prvkom vyžadujúcim si zváženie je výsledná presnosť, ktorú bude možné dosiahnuť. Katalógy a špecifikácie wattmetrov bežne uvádzajú informácie o presnosti stanovenia prúdu, ktoré sa dajú dosiahnuť pri rôznom nastavení rozsahu. Ak sa meria výrobok, ktorý sa veľmi približuje k maximálnej spotrebe energie v rámci skúšaného režimu, bude potrebné pripraviť skúšku tak, aby poskytovala vyššiu presnosť. Kalibrácia: Na zachovanie presnosti by sa mali wattmetre kalibrovať každý rok. 3. Metóda skúšania: Výrobcovia by mali merať priemernú spotrebu energie prístrojov, keď sú v režime vypnutia (off) alebo nízkej spotreby. Toto je potrebné uskutočniť tak, že sa bude merať spotreba energie za 1 hodinu. Výsledná spotreba energie sa vydelí 1 hodinou na vypočítanie priemernej hodnoty vo wattoch. Meranie energie v režimoch úspory energie: Táto skúška by sa mala vykonať pre každý režim úspory energie (napr. nízkej spotreby, vypnutia, pohotovostnom, spánku), ktorý možno použiť v konkrétnom prístroji pri spĺňaní požiadaviek pre označenie ENERGY STAR. Pred začiatkom tejto skúšky by mal prístroj byť zapojený do elektrického vedenia, ale vypnutý a stabilizovaný vo vonkajších podmienkach miestnosti najmenej po dobu 12 hodín. Vhodný wattmeter sa zapojí sériovo s prístrojom, aby poskytol presnú indikáciu spotreby energie bez prerušenia zdroja energie. Toto meranie sa môže urobiť postupne s meraním režimu vypnutia (off); obidve skúšky spolu by nemali trvať dlhšie ako 14 hodín vrátane požadovanej doby na zapojenie prístroja a jeho vypnutie. Prístroj sa zapne a počká sa, kým sa nedokončí cyklus zahriatia. Potom uplynutí predvoleného času na prechod do režimu úspory sa odčíta a zaznamená nameraná hodnota na elektromere a čas (alebo sa použijú stopky či časovač). Po 1 hodine sa opäť odčíta a zaznamená hodnota na elektromere. Rozdiel medzi dvomi odčítaniami elektromeru je spotreba energie v režime nízkej spotreby; vydelí sa 1 hodinou, aby sa získala priemerná spotreba energie. ŠPECIFIKÁCIE POČÍTAČOVÝCH MONITOROV A. Vymedzenia pojmov 1. Počítačový monitor (uvádza sa aj ako „monitor“) : Komerčný elektronický výrobok s obrazovkou a pridruženou elektronikou uloženou v jedinom ochrannom plášti, ktorý dokáže zobrazovať výstupné informácie z počítača prostredníctvom jedného alebo viacerých vstupov, ako sú VGA, DVI a/alebo IEEE 1394. Monitor spravidla využíva katódovú trubicu (CRT), obrazovku z tekutých kryštálov (LCD) alebo iné zobrazovacie zariadenia. Toto vymedzenie má v prvom rade zahŕňať štandardné monitory určené na použitie s počítačmi. Počítačový monitor musí mať na splnenie tejto požiadavky viditeľnú uhlopriečku zobrazenia väčšiu ako 12 palcov a musí byť schopný pracovať so samostatným napájaním z nástennej elektrickej zásuvky so striedavým elektrickým prúdom alebo z batériovej jednotky, ktorá sa predáva s adaptérom striedavého elektrického prúdu (AC). Počítačové monitory s tunerom/prijímačom môžu spĺňať požiadavky Energy Star na základe tejto špecifikácie, pokiaľ sa uvádzajú na trh a predávajú spotrebiteľom ako počítačové monitory (t. j. ide o zameranie na počítačový monitor ako na základnú funkciu), alebo ako dvojfunkčné počítačové monitory a televízne prijímače. Na výrobky s tunerom/prijímačom a možnosťou použitia s počítačom, ktoré sa uvádzajú na trh a predávajú ako televízne prijímače, sa však táto špecifikácia nevzťahuje. 2. Režim zapnutia/aktívny režim : Výrobok je pripojený na zdroj napájania a vytvára obraz. Spotreba v tomto režime je spravidla vyšší ako spotreba v režime spánku alebo v režime vypnutia. 3. Režim spánku/nízkej spotreby : Stav zníženej spotreby, do ktorého počítačový monitor prejde po prijatí pokynov z počítača alebo prostredníctvom iných funkcií. Tento režim charakterizuje prázdna obrazovka a zníženie spotreby energie. Počítačový monitor sa vráti do režimu zapnutia s plnou prevádzkovou schopnosťou po zaznamenaní požiadavky užívateľa/počítača (napr. užívateľ pohne myšou alebo stlačí kláves na klávesnici). 4. Režim vypnutia/pohotovostný režim : Režim s najnižšou spotrebou elektrickej energie, ktorý užívateľ nemôže vypnúť (ovplyvniť) a ktorý môže trvať neurčene dlho, pričom je počítačový monitor pripojený na hlavný zdroj elektrickej energie a používa sa v súlade s pokynmi výrobcu. Na účely tejto špecifikácie sa režim vypnutia vymedzuje ako stav spotreby, v ktorom je výrobok pripojený na zdroj elektrickej energie, nevytvára žiadny obraz a je pripravený prejsť do režimu zapnutia na základe priameho signálu od užívateľa/počítača (napr. užívateľ stlačí spínač)[13]. 5. Režim vypnutia : Stav, v ktorom je výrobok stále pripojený do elektrickej siete, no bol odpojený od vonkajšieho zdroja elektrického napájania. Tento režim zvyčajne vyvolá spotrebiteľ stlačením spínača „úplného vypnutia“. V tomto režime nespotrebúva výrobok žiadnu elektrickú energiu a pri meraní elektromerom sa spravidla ukáže spotreba 0 wattov. 6. Režim odpojené : Výrobok bol odpojený od elektrickej siete a zároveň odpojený od všetkých vonkajších zdrojov elektrickej energie. B. Výrobky spĺňajúce požiadavky Počítačový monitor musí na spĺňanie požiadaviek ENERGY STAR vyhovieť vymedzeniu pojmov uvedenému v časti A a požiadavkám špecifikácie stanoveným v časti II.C. Ako sa vysvetľuje v časti II.A.1, táto špecifikácia sa nevzťahuje na výrobky, ktoré sa dajú používať s počítačom a ktoré sa uvádzajú na trh a predávajú ako televízne prijímače. C. Špecifikácie energetickej účinnosti pre výrobky, ktoré spĺňajú požiadavky Požiadavky ENERGY STAR môžu spĺňať iba tie výrobky, ktoré sú uvedené v časti II.B a vyhovujú nasledujúcim kritériám. Modely so širokouhlou obrazovkou: Modely so širokouhlou obrazovkou (napr. 16:9, 15:9 atď.) majú nárok na získanie loga ENERGY STAR pod podmienkou, že spĺňajú požiadavky energetickej účinnosti uvedené v týchto špecifikáciách. Pre modely so širokouhlou obrazovkou neexistujú osobitné špecifikácie, a preto musia zodpovedať požiadavkám uvedeným v častiach II.C.1 a II.C.2. 1. Režim zapnutia/aktívny režim: Aby modely počítačových monitorov spĺňali požiadavky ENERGY STAR, nesmú prekročiť nasledujúcu rovnicu maximálnej spotreby elektrickej energie v aktívnom režime: ak X < 1 megapixel, potom Y = 23; ak X > 1 megapixel, potom Y = 28X. Y sa vyjadruje vo wattoch a zaokrúhľuje sa nahor na najbližšie celé číslo a X je počet megapixlov v tvare desatinného čísla (napr. 1 920 000 pixlov = 1,92 megapixlov). Napríklad maximálna spotreba elektrickej energie pre počítačový monitor s rozlíšením 1024 x 768 (čiže 0,78 megapixla) by bola Y = 23 wattov a pre počítačový monitor s rozlíšením 1600 x 1200 by bola 28*(1,92) = 53,76 čiže 54 wattov po zaokrúhlení nahor. Aby počítačový monitor spĺňal požiadavky ENERGY STAR, musí sa podrobiť skúške v súlade s protokolom popísaným v časti II.D pod názvom Metodológia skúšania. 2. Režim spánku a režim vypnutia a) Maximálne úrovne spotreby elektrickej energie pre režim spánku a režim vypnutia sa uvádzajú v tabuľke 2. Počítačové monitory s viacerými režimami spánku (t. j. spánok a hlboký spánok) musia spĺňať požiadavky režimu spánok, ktoré sa uvádzajú nižšie pre všetky takéto režimy. Napríklad počítačový monitor skúšaný na 4 watty v režime spánok a na 2 watty v režime hlboký spánok nesplnil podmienky, pretože v jednom z režimov spánku prekračuje 4 watty. b) Výnimka z režimu spánku : Počítačové monitory so schopnosťou automaticky prejsť z režimu zapnutia/aktívneho režimu do režimu vypnutia/pohotovostného režimu so spotrebou 1 wattu alebo nižšou spĺňajú tieto požiadavky na spotrebu elektrickej energie. Režim vypnutia/pohotovostný režim počítačového monitora sa musí aktivovať po 30 minútach nečinnosti užívateľa alebo podľa toho, ako sa inak vymedzí v budúcich verziách Špecifikácií pre počítače. Keď užívateľ znova začne vykonávať činnosti (napr. pohne myšou alebo stlačí kláves), obrazovka sa musí vrátiť do stavu plnej prevádzkovej schopnosti. Inými slovami, režim spánku nie je potrebný, ak počítačový monitor je schopný prejsť z režimu zapnutia/aktívneho režimu do režimu vypnutia/pohotovostného režimu a spĺňa požiadavky ENERGY STAR v režime vypnutia/pohotovostného režimu. TABUĽKA 2: Kritériá energetickej účinnosti pre režim spánku a režim vypnutia Režim spánku | ≤ 2 watty | Režim vypnutia | ≤ 1 watt | c) Aktivácia režimu spánku : Režim spánku počítačového monitora umožňuje úsporu energie len vtedy, ak je tento úsporný energetický režim aktivovaný. Aktiváciu a nastavené predvolené časy riadi počítač; ak je to možné (napr. keď má výrobca počítačových monitorov obchodné spojenie s určitými výrobcami počítačov, alebo keď výrobca monitorov predáva aj svoje vlastné počítače alebo výrobky v balíku), výrobca monitorov zabezpečí, aby počítačové monitory spĺňajúce požiadavky ENERGY STAR mali pri ich dopravovaní k zákazníkom aktivovaný režim spánku. Okrem toho musí počítač aktivovať režim spánku počítačového monitora po 30 minútach nečinnosti užívateľa alebo podľa toho, ako sa tieto požiadavky vymedzujú inde. Ak má počítačový monitor schopnosť prejsť automaticky z režimu zapnutia/aktívneho režimu do režimu vypnutia/pohotovostného režimu, potom v súlade s požiadavkami týkajúcimi sa režimu spánku sa režim vypnutia/pohotovostného režimu musí aktivovať po 30 minútach nečinnosti užívateľa alebo podľa toho, ako sa tieto požiadavky vymedzujú inde. D. Metodológia skúšania Príprava, metodológia a dokumentácia skúšania výrobku: Metódy skúšania a merania uvedené nižšie odkazujú na špecifikácie, ktoré uverejnila asociácia VESA (Video Electronics Standards Association), Výbor pre metrológiu zobrazenia (Display Metrology Committee) a Medzinárodná elektrotechnická komisia (IEC) a v prípade potreby doplnia tieto usmernenia metódami, ktoré sa vypracovali v spolupráci s priemyselným odvetvím počítačových monitorov. Od výrobcov sa požaduje, aby vykonali skúšky a sami osvedčili tie modely výrobkov, ktoré spĺňajú usmernenia ENERGY STAR. Modelové rady počítačových monitorov, ktoré sú postavené na rovnakom šasi a sú totožné z každého hľadiska okrem plášťa a farby, sa môžu osvedčiť po predložení údajov o skúšaní pre jediný reprezentatívny model. Podobne modely, ktoré sa nezmenili, alebo ktoré sa líšia iba konečnou úpravou od modelov, ktoré sa predávali v predošlom roku, si za predpokladu, že sa špecifikácia nezmenila, môžu zachovať svoje osvedčenie bez toho, aby bolo potrebné predkladať nové údaje o skúšaní. Spotreba sa meria od elektrickej zásuvky alebo zdroja elektrickej energie po výrobok, ktorý podstupuje skúšku. Priemerná skutočná spotreba elektrickej energie počítačového monitora sa meria v režime zapnutia/aktívnom režime, v režime spánku/nízkej spotreby a v režime vypnutia/pohotovostnom režime. Keď sa vykonávajú merania na vlastné osvedčenie modelu výrobku, musí byť skúšaný výrobok na počiatku v rovnakom stave (napr. konfigurovaný a nastavený), ako keď sa dopravoval k zákazníkom, s výnimkou prípadov, keď sa musia vykonať úpravy na základe pokynov uvedených nižšie. V záujme zabezpečenia jednotných prostriedkov na meranie energetickej spotreby elektronických výrobkov sa musí postupovať podľa nasledujúceho protokolu, ktorý pozostáva z troch hlavných zložiek: Príprava a podmienky skúšania výrobkov: podmienky, v ktorých sa musia uskutočniť skúšky, a protokoly, ktoré sa musia dodržiavať pri meraní spotreby elektrickej energie, sú uvedené v častiach 1 a) až h). Metodológia skúšania výrobku: jednotlivé etapy skúšania pri meraní spotreby elektrickej energie v režime zapnutia/aktívnom režime, v režime spánku/nízkej spotreby a v režime vypnutia/pohotovostnom režime sa stanovujú nižšie v časti 2 a). Dokumentácia skúšania výrobku: požiadavky na dokumenty, ktoré sú potrebné pri predkladaní údajov o výrobku spĺňajúcom požiadavky, sa uvádzajú nižšie v časti 3. Tento protokol zaručuje, že vonkajšie okolnosti neovplyvnia nepriaznivo výsledky skúšania a že výsledky skúšania sa dajú rovnako zopakovať. Výrobcovia sa môžu rozhodnúť, či na uskutočnenie skúšok použijú vlastné alebo nezávislé laboratórium.1. Príprava a podmienky skúšania výrobku a) Podmienky skúšania : Všeobecné kritériá Napájacie napätie[14]: | Európa: Severná Amerika: Austrália/Nový Zéland: Japonsko: | 230 (± 1%) voltov AC, 50 Hz (± 1%) 115 (± 1%) voltov AC, 60 Hz (± 1%) 230 (± 1%) voltov AC, 50 Hz (± 1%) 100 (± 1%) voltov AC, 50 Hz (± 1%)/60 Hz (± 1%) | Celkové harmonické skreslenie (napätie): | < 2 % THD | Teplota okolia: | 20 °C ± 5 °C | Relatívna vlhkosť: | 30 – 80 % | Impendancia vedenia: | < 0,25 ohmu | (Pozri IEC 62301: Domáce elektrospotrebiče – Meranie energetickej spotreby v pohotovostnom režime, časti 3.2, 3.3 a norma VESA Meranie energetickej spotreby displejov s plochým panelom (Flat Panel Display Measurements - FPDM) 2.0, časť 301-2) b) Podmienky tmavej komory : Pri vykonávaní svetelných meraní treba vytvoriť podmienky tmavej komory a umiestniť tam počítačový monitor. Meranie osvetlenia obrazovky počítačového monitora (E) sa robí v režime vypnutia/pohotovostnom režime a musí byť na úrovni 1,0 luxu alebo nižšej. Merania by sa mali robiť v bode, ktorý je kolmý na stred obrazovky, použitím prístroja na meranie svetla (LMD), s monitorom počítača v režime vypnutia/pohotovostnom režime (pozri normu VESA FPDM 2.0, časť 301-2F). c) Ovládače farby a periférne zariadenia : Všetky ovládače farby (odtieň, sýtosť, gama atď.) by mali mať štandardné nastavenie zodpovedajúce nastaveniu pri výrobe. Do rozbočovačov alebo portov Univerzálnej sériovej zbernice (USB) by nemali byť pripojené žiadne vonkajšie zariadenia. Akékoľvek zabudované reproduktory, TV tunery atď. sa môžu nakonfigurovať pre minimálny výkon, na aký si ich môže nastaviť sám užívateľ, aby sa minimalizovala spotreba energie, ktorá nesúvisí so samotnou obrazovkou. Na minimalizovanie spotreby energie sa nesmú odstraňovať elektrické obvody ani podnikať iné činnosti, ktoré nie sú pod kontrolou užívateľa. d) Podmienky skúšobného merania spotreby energie : Pixlový formát CRT sa nastaví na požadovaný pixlový formát s najvyšším rozlíšením, ktoré má fungovať pri obnovovacom kmitočte 75 Hz. Na skúšanie sa musí použiť nespojitá synchronizácia pixlov obrazovky VESA (Discrete Monitor Timing - DMT) alebo novšia priemyselná norma synchronizácie. Monitor s katódovou trubicou musí byť v skúšanom formáte schopný spĺňať všetky kvalitatívne špecifikácie stanovené výrobcom. Pri LCD monitoroch a iných pevných pixlových technológiách sa musí pixlový formát nastaviť na pôvodnú úroveň. Obnovovací kmitočet pre LCD sa nastaví na 60 Hz, pokiaľ výrobca špecificky neodporúča iný obnovovací kmitočet, ktorý sa v takom prípade musí aplikovať. e) Protokol merania spotreby energie : Spotreba energie počítačového monitora sa meria vo wattoch v predpísanom skúšobnom vzore. Zahriatie trvá minimálne 20 minút (pozri normu VESA FPDM 2.0, časť 301-2D alebo 305-3 pre test zahriatia). Na meranie spotreby energie každej náhodne vybranej jednotky v jednej alebo viacerých (podľa potreby) kombináciách napätia a frekvencie uvedených v časti II.D.1 a) sa použije True RMS wattmeter (zobrazujúci skutočnú efektívnu hodnotu) s činiteľom výkyvu aspoň päť (pozri normu VESA: špecifikácie zobrazenia a postupy merania, verzia 1.0, revízia 1.0, časť 8.1.3). Merania sa vykonajú po tom, ako sa hodnoty wattového výkonu ustália na dlhšie ako tri minúty. Merania sa považujú za stabilné, ak sa odčítanie wattového výkonu za časový úsek troch minút neodchyľuje o viac ako 1% (pozri IEC 4.3.1). (Výrobcovia pri meraniach na modeli v režime spánku/nízkej spotreby a v režime vypnutia/pohotovostnom režime budú ignorovať kontrolný cyklus vstupného synchrónneho signálu.) Výrobcovia použijú na meranie kalibrované zariadenia, ktoré sú schopné merania s presnosťou na desatiny wattu alebo vyššou. Nasledujúci príklad objasňuje bližšie tento prístup: PRÍKLAD: pre jednoduchosť predpokladajme, že je špecifikácia 100 wattov alebo menej a uplatňuje sa len pre jeden režim prevádzky. 85 wattov predstavuje 15 % prahovú hodnotu. Ak je výsledok merania prvej jednotky 80 wattov, nie je potrebné ďalšie skúšanie a model spĺňa podmienky (80 wattov je najmenej o 15 % účinnejšia úroveň, ako je samotná špecifikácia, a pohybuje sa „mimo“ 15 % prahovej hodnoty). Ak je výsledok merania prvej jednotky 85 wattov, nie je potrebné ďalšie skúšanie a model spĺňa požiadavky (85 wattov je presne o 15% účinnejšia úroveň, ako je samotná špecifikácia). Ak je výsledok merania prvej jednotky 90 wattov, je potrebné vyskúšať ďalšie dve jednotky, aby bolo možné určiť, či model spĺňa požiadavky (90 wattov je len o 10 % účinnejšia úroveň, ako je stanovená špecifikácia, a pohybuje sa „v rámci“ 15 % hraničnej úrovne). Ak sú výsledky merania troch jednotiek 90, 98 a 105 wattov, model nespĺňa požiadavky na udelenie ENERGY STAR, aj keď je priemer 98 wattov, pretože to znamená, že jedna z hodnôt (105) presahuje špecifikáciu ENERGY STAR. | f) Postupy a skúšobné obrazce jasu : Pre monitory s katódovou trubicou (CRT) technici spustia pozitívny režim 01 skúšobného obrazca (norma VESA FPDM 2.0, A112-2F, AT01P – Alignment Target 01 Positive Mode) pre veľkosť obrazovky slúžiaci na nastavenie počítačového monitora na veľkosť obrazu odporúčanú výrobcom, ktorá je zvyčajne o niečo menšia ako maximálna viditeľná veľkosť obrazovky. Potom sa zobrazí skúšobný obrazec (norma VESA FPDM 2.0, A112-2F, SET01K), ktorý obsahuje osem odtieňov sivej, od úplne čiernej (0 voltov) po úplne bielu (0,7 volta)[15]. Úrovne vstupného signálu musia zodpovedať norme VESA Video Signal Standard (VSIS), verzii 1.0, rev. 2.0, december 2002. Technik nastaví (v rámci možností) ovládač jasu počítačového monitora, pričom ho stlmí z maximálnej úrovne, až kým nie je najnižšia úroveň jasu čiernej lišty viditeľná len slabo (VESA FPDM 2.0, časť 301-3K). Technik potom zobrazí skúšobný obrazec (VESA FPDM 2.0, A112-2H, L80) v tvare úplne bieleho štvorca (0,7 voltov), ktorý zaberá 80 % obrazovky. Následne nastaví ovládač kontrastu tak, aby biela plocha obrazovky poskytovala jas aspoň 100 kandel na meter štvorcový, meraný podľa normy VESA FPDM 2.0, časť 302-1. Pre všetky obrazovky využívajúce technológiu fixného pixla (napr. LCD a iné) sa používajú skúšobné obrazce (norma VESA FPDM 2.0, A112-2F, SET01K), ktoré zobrazujú osem odtieňov sivej, od úplne čiernej (0 voltov) po úplne bielu (0,7 volta). Úrovne vstupného signálu musia zodpovedať norme VESA Video Signal Standard (VSIS), verzii 1.0, rev. 2.0, december 2002. S ovládačmi jasu a kontrastu nastavenými na maximum technik skontroluje, že na minime je možné rozlíšiť bielu a sivú, ktorá je najbližšie k bielej. Ak nie je možné rozlíšiť bielu a sivú, ktorá je najbližšie k bielej, musí sa nastavovať kontrast, až kým sa toto rozlíšenie nedostaví. Technik potom zobrazí skúšobný obrazec (norma VESA FPDM 2.0, A112-2H, L80) v tvare úplne bieleho štvorca (0,7 voltov), ktorý zaberá 80% obrazovky. Následne nastaví ovládač jasu tak, aby biela plocha obrazovky poskytovala jas aspoň 175 kandel na meter štvorcový, meraný podľa normy VESA FPDM 2.0, časť 302-1. [Ak je maximálny jas počítačového monitora menší ako 175 kandel na meter štvorcový (napr. 150), potom technik použije maximálny jas (napr. 150) a hodnotu oznámi EPA spolu s ďalšou požadovanou dokumentáciou týkajúcou sa skúšania. Rovnako v prípade, keď minimálny jas počítačového monitora je väčší ako 175 kandel na meter štvorcový (napr. 200), technik použije minimálny jas (napr. 200) a oznámi hodnotu na formulári QPI ENERGY STAR. g) Protokol merania svetla : Keď je potrebné vykonať meranie svetla, ako napríklad osvetlenie a jas, použije sa prístroj na meranie svetla (LMD), pričom sa počítačový monitor uvedie do podmienok tmavej komory. Prístroj na meranie svetla LMD sa používa na meranie v strede a kolmo na plochu počítačového monitora (norma VESA FPDM 2.0, dodatok A115). Plocha obrazovky, na ktorej sa má meranie vykonať, musí pokrývať najmenej 500 pixlov, pokiaľ táto veľkosť neprekračuje ekvivalent obdĺžnikovej plochy s dĺžkou strán rovnajúcou sa 10 % viditeľnej výšky a šírky obrazovky (v takom prípade sa uplatí hraničná hodnota 500 pixlov). V žiadnom prípade však nemôže byť osvetlená časť menšia ako oblasť meraná prístrojom na meranie svetla LMD (norma VESA FPDM 2.0, časť 301-2H). h) Nastavenie zobrazenia a charakteristika : Vlastnosti skúšanej vzorky počítačového monitora sa zaznamenajú pred začiatkom skúšky. Treba zadať minimálne nasledujúce údaje: Opis výrobku/kategória (napr. 17-palcový počítačový monitor s bielym plášťom) | Technológia zobrazenia (napr. CRT, LCD, plazma) | Obchodná značka/Výrobca | Číslo modelu | Sériové číslo | Menovité napätie (V) a frekvencia (Hz) | Viditeľná uhlopriečka (v palcoch) | Pomer šírky k výške obrazovky (napr. 4:3) | Odporúčané rozmery obrazu (skutočná skúšaná veľkosť) šírka x výška | Uhol zobrazenia (horizontálne a vertikálne stupne) | Obnovovací kmitočet obrazovky (počas testu) (Hz) | Počet pixlov pri skúšaní (horizontálne) | Počet pixlov pri skúšaní (vertikálne) | Maximálne udávané rozlíšenie (horizontálne) | Maximálne udávané rozlíšenie (vertikálne) | Analógové, digitálne alebo obe rozhrania | Údaje o prístrojovom vybavení (napr. typ generátora signálu) | 2. Metodológia skúšania výrobku a) Metóda skúšania : Nasledujúce kroky predstavujú postup pre meranie skutočne spotrebovanej energie skúšanej jednotky v režime zapnutia/aktívnom režime, v režime spánku/nízkej spotreby a v režime vypnutia/pohotovostnom režime. Výrobcovia sú povinní skúšať svoje počítačové monitory pri použití analógového rozhrania, okrem prípadov, keď nie je k dispozícii (t. j. monitory s digitálnym rozhraním, ktoré sú na účely tejto skúšobnej metódy vymedzené ako monitory obsahujúce len digitálne rozhranie). O monitoroch s digitálnym rozhraním si prečítajte viac v poznámke pod čiarou 8 venovanej informáciám o napätí a potom postupujte podľa nižšie uvedenej metódy testu s použitím generátora digitálnych signálov. (i) Režim zapnutia/aktívny režim a) Zapojte skúšobnú vzorku do elektrickej zásuvky alebo zdroja energie a vyskúšajte zariadenie. Pri počítačových monitoroch, ktoré sú dodávané s externým zdrojom energie, sa v teste musí použiť externý zdroj energie (na rozdiel od referenčného zdroja elektrického napájania). b) Zapnite všetky skúšané zariadenia a vhodne prispôsobte napätie a frekvenciu zdroja. c) Skontrolujte normálnu prevádzku skúšanej jednotky a nechajte všetky zákaznícke nastavenia na predvolené nastavenie z výroby. d) Skúšanú jednotku uveďte do režimu zapnutia/aktívny režim buď pomocou diaľkového ovládača alebo stlačením spínača ON/OFF na skrinke skúšanej jednotky. Umožnite skúšanej jednotke, aby dosiahla prevádzkovú teplotu (približne 20 minút). e) Nastavte vhodný režim zobrazenia. Pozri časť II.D.1 d), Podmienky skúšobného merania spotreby energie. f) Vytvorte podmienky tmavej komory. Pozri časť II.D.1 g) Protokoly merania svetla a časť B. Podmienky tmavej komory. g) Nastavte veľkosť a jas. Pozri časť II.D.1 f), Postupy a skúšobné obrazce jasu pre zobrazenie CRT a obrazovky s pevnými pixlami. Po nastavení jasu už nie sú potrebné podmienky tmavej komory. h) Buď sa presvedčte o tom, že nástenná elektrická zásuvka zodpovedá špecifikáciám, alebo prispôsobte výstupnú charakteristiku striedavého prúdu (AC) tak, ako je to opísané v časti II.D.1 a) (napr. na 115 V ± 1%, 60 Hz ± 1 %). i) Nastavte rozsah prúdu vo wattmetri. Zvolená koncová hodnota stupnice vynásobená činiteľom výkyvu (Ipeak/Irms) na merači musí byť vyššia ako odčítaná hodnota špičkového prúdu z osciloskopu. j) Umožnite, aby sa odčítanie z merača spotreby stabilizovalo, a potom odčítajte skutočnú spotrebu vo wattoch z merača. Merania sa považujú za ustálené, ak sa odčítanie spotreby vo wattoch počas 3 minút neodchyľuje o viac ako 1 %. Pozri časť II.D.1 e), Protokoly merania spotreby energie. k) Treba zaznamenať spotrebu energie, ako aj úplný pixlový formát (zobrazené horizontálne x vertikálne pixely) na výpočet pixely/watt. l) Zaznamenajte podmienky a údaje skúšania. (ii) Režim spánku/nízkej spotreby (spínač zapnutý, bez video signálu) a) Na záver testu režimu zapnutia/aktívny režim aktivujte v monitore počítača režim spánku/nízkej spotreby. Metóda prispôsobovania sa zadokumentuje podľa sledu činností potrebných na dosiahnutie režimu spánku/nízkej spotreby. Zapnite všetky skúšané zariadenia a správne prispôsobte rozpätie prevádzky. b) Umožnite monitoru počítača ostať v režime spánku/nízkej spotreby, kým sa začnú odčítať ustálené hodnoty spotreby. Merania sa považujú za ustálené, ak sa odčítanie spotreby vo wattoch počas 3 minút neodchyľuje o viac ako 1 %. Výrobcovia pri meraniach na modeli v režime spánku/nízkej spotreby ignorujú kontrolný cyklus vstupného synchrónneho signálu. c) Zaznamenajte podmienky a údaje skúšania. Čas na uskutočnenie meraní má byť dostatočne dlhý na nameranie správnej priemernej hodnoty (t. j. nie špičkovej alebo okamžitej hodnoty spotreby). Ak má zariadenie odlišné režimy spánku, ktoré možno manuálne zvoliť, merania sa uskutočnia v tom z týchto režimov, ktorý má najväčšiu spotrebu energie. Ak sa režimy opakujú automaticky, meranie musí prebiehať dostatočne dlho, aby sa získal skutočný priemer zahŕňajúci všetky režimy. (iii) Režim vypnutia/pohotovostný režim (spínač vypnutý) a) Na záver testu režimu spánku/nízkej spotreby aktivujte v monitore počítača režim vypnutia/pohotovostný režim. Ak je k dispozícii len jeden spínač (t. j. spínač do pohotovostného stavu alebo spínač na úplné vypnutie), stlačte ho; ak sú k dispozícii dva spínače (t. j. spínač do pohotovostného stavu aj spínač na úplné vypnutie), stlačte spínač do pohotovostného stavu; Metódu prispôsobovania sa zadokumentuje spolu so sledom činností, ktoré sú potrebné na dosiahnutie režimu vypnutia/pohotovostného režimu. Zapnite všetky skúšané zariadenia a správne prispôsobte rozpätie prevádzky. b) Umožnite monitoru počítača ostať v režime vypnutia/pohotovostnom režime, kým sa začnú odčítať ustálené hodnoty spotreby. Merania sa považujú za ustálené, ak sa odčítanie spotreby vo wattoch počas 3 minút neodchyľuje o viac ako 1 %. Výrobcovia pri meraní na modeli v režime vypnutia/pohotovostnom režime ignorujú kontrolný cyklus vstupného synchrónneho signálu. c) Zaznamenajte podmienky a údaje skúšania. Čas na uskutočnenie meraní má byť dostatočne dlhý na nameranie správnej priemernej hodnoty (t. j. nie špičkovej alebo okamžitej hodnoty spotreby). 3. Dokumentácia o skúšaní výrobku Poskytnutie údajov o výrobkoch spĺňajúcich požiadavky: Partneri sú povinní samostatne overovať modely výrobkov, ktoré spĺňajú usmernenia ENERGY STAR, a oznámiť namerané hodnoty na formulári QPI. Zoznamy výrobkov, ktoré spĺňajú podmienky ENERGY STAR vrátane informácií o nových modeloch ako aj o tých, ktoré sa už nevyrábajú, sa vydávajú raz do roka alebo častejšie, ak o to výrobca požiada. E. Užívateľské rozhranie Výrobcom sa dôrazne odporúča, aby pri výrobe dodržiavali štandardy užívateľského rozhrania, ktoré boli vytvorené v projekte Ovládače riadenia spotreby (Power Management Controls), aby boli ovládače prívodu energie konzistentnejšie a predvídateľnejšie vo všetkých elektronických zariadeniach. Podrobné informácie o tomto projekte možno vyhľadať na adrese: http://eetd.LBL.gov/Controls. III. ŠPECIFIKÁCIE PRE TLAČIAREŇ, FAX A FRANKOVACÍ PRÍSTROJ Nasledujúce špecifikácie pre tlačiareň, fax a frankovací prístroj sa budú uplatňovať do 31. marca 2007. A. Vymedzenia pojmov 1. Tlačiareň : Zobrazovacie zariadenie vyrábané ako štandardný model, ktorý slúži ako prístroj na vytlačenie dokumentu a má schopnosť prijať informácie od jednotlivého užívateľa alebo počítačov v sieti. Okrem toho sa jednotka musí dať napájať zo stenovej zásuvky. Toto vymedzenie je určené pre výrobky, ktoré sa ponúkajú a predávajú ako tlačiarne vrátane tlačiarní, ktoré sa môžu rozšíriť na multifunkčné zariadenie (MFZ)[16]. 2. Fax : Zobrazovacie zariadenie vyrábané ako štandardný model slúžiaci na vytlačenie dokumentu, ktorého primárnou funkciou je posielanie a prijímanie informácií. Do tejto špecifikácie patria aj faxy, ktoré používajú normálny papier (napr. atramentové/bublinkové, laserové/LED a s tepelným prenosom). Jednotka sa musí dať napájať zo stenovej zásuvky. Toto vymedzenie je určené pre výrobky, ktoré sa ponúkajú a predávajú ako faxy. 3. Kombinácia tlačiareň/fax : Zobrazovacie zariadenie vyrábané ako štandardný model, ktorý slúži ako plne funkčná tlačiareň a fax, ako je vymedzené vyššie. Toto vymedzenie je určené pre výrobky, ktoré sa uvádzajú na trh a predávajú ako kombinácia tlačiareň/fax. 4. Frankovací prístroj : Zobrazovacie zariadenie, ktoré slúži na tlačenie poštovného na poštové zásielky. Jednotka sa musí dať napájať zo stenovej zásuvky. Toto vymedzenie je určené pre výrobky, ktoré sa ponúkajú a predávajú ako frankovacie prístroje. 5. Rýchlosť tlače : Rýchlosť tlače modelu sa udáva v stranách za minútu (ppm). Rýchlosť tlače zodpovedá rýchlosti tlače výrobku, ako ju uvádza účastník programu. V prípade riadkových tlačiarní (napr. ihličková/znaková tlačiareň) sa rýchlosť tlače určuje podľa metódy stanovenej v ISO 10561. V prípade tlačiarní na veľký formát, ktoré sú určené prednostne na spracovanie papiera s veľkosťou A2 alebo 17" x 22" alebo väčšieho, sa rýchlosť tlače stanoví ako výstup jednofarebného textu pri štandardnom rozlíšení. Rýchlosť tlače meraná ako počet výtlačkov formátu A2 alebo A0 za minútu sa konvertuje na rýchlosť výtlačkov formátu A4 takto: a) Jeden výtlačok formátu A2 za minútu sa rovná štyrom výtlačkom formátu A4 za minútu; b) Jeden výtlačok formátu A0 za minútu sa rovná 16 výtlačkom formátu A4 za minútu. V prípade frankovacích prístrojov sa strany za minútu (ppm) považujú za ekvivalentné poštovým zásielkam za minútu (mail pieces per minute, mppm). 6. Príslušenstvo : Súčasť ďalšieho vybavenia, ktorá nie je pre bežnú činnosť základnej jednotky nevyhnutná, ale sa môže pridať pred dodávkou alebo po nej, aby sa zvýšil alebo zmenil výkon tlačiarne. Medzi príklady príslušenstva patria dokončovacie zariadenia, triediče, prídavné zásobníky papiera a duplexné jednotky. Príslušenstvo sa môže predávať samostatne pod vlastným číslom modelu, alebo sa môže predávať so základnou jednotkou ako súčasť tlačiarne. 7. Režim aktívnej spotreby : Stav (alebo režim), v ktorom výrobok vytvára alebo prijíma vytlačený dokument. V tomto režime je spravidla vyššia požiadavka na príkon ako v pohotovostnom režime. 8. Pohotovostný režim : Stav, v ktorom výrobok nevytvára ani neprijíma vytlačený dokument a má nižšiu spotrebu energie ako pri vytváraní alebo prijímaní takéhoto dokumentu. Prechod z pohotovostného do aktívneho režimu by nemal spôsobovať badateľné oneskorenie pri vytváraní vytlačeného dokumentu. 9. Režim spánku : Stav, v ktorom výrobok nevytvára ani neprijíma vytlačený dokument a má nižšiu spotrebu ako v pohotovostnom režime. Pri prechode z režimu spánku do režimu aktívnej spotreby sa môže vyskytnúť oneskorenie pri vytváraní vytlačeného dokumentu, nesmie však vzniknúť oneskorenie pri prijímaní informácie zo siete ani z iných vstupných zdrojov. Výrobok prejde do tohto režimu v rámci určitej doby po poslednom vytlačení dokumentu. 10. Predvolený čas na prechod do režimu spánku : Čas nastavený účastníkom programu pred dodávkou, ktorý určuje, kedy výrobok prejde do režimu spánku. Predvolený čas sa počíta od chvíle, keď sa vytlačil posledný dokument. 11. Duplexný režim : Proces vytlačenia textu, obrazu alebo kombinácie textu a obrazu na oboch stranách jedného listu papiera. 12. Štandardný model : Pojem používaný na opis výrobku (vrátane pridaných doplnkov) v podobe, v akej ho účastník programu uvádza na trh a predáva a v akej sa vyrába na určené použitie. 13. Aktivujúca udalosť : V tejto dohode sa „aktivujúca udalosť“ vymedzuje ako podnet užívateľa, naprogramovaný príkaz alebo vonkajší podnet prípadne stimul, ktorý spôsobí, že zariadenie prejde z pohotovostného režimu alebo režimu spánku do aktívneho režimu činnosti. „Aktivujúca udalosť“, ako sa vymedzuje v tejto špecifikácii, nezahŕňa so sieťou súvisiace odozvy a impulzy („pingy“) bežne sa vyskytujúce v sieťovom prostredí. B. Spĺňanie požiadaviek ENERGY STAR výrobkami 1. Technické špecifikácie a) Režim spánku : Účastník programu ENERGY STAR súhlasí s tým, že požiadavky ENERGY STAR spĺňajú iba tie výrobky, ktoré sú schopné prejsť do režimu spánku po istom období nečinnosti alebo udržať úroveň spotreby energie na úrovniach alebo pod úrovňami spotreby uvedenými v tabuľkách 3 až 8 (nižšie). b) Predvolený čas : Účastník programu ENERGY STAR súhlasí s tým, že nastaví predvolený čas na aktiváciu režimu spánku výrobku v časovom rámci uvedenom v tabuľkách 3 až 8 po dokončení poslednej úlohy (napr. po vytlačení posledného dokumentu). Účastník programu musí tiež dodať výrobky s predvoleným časom na pre prechod do režimu spánku nastaveným na hodnoty uvedené v tabuľkách 3 až 8. c) Sieťová funkčnosť : Účastník programu ENERGY STAR súhlasí s tým, že skúšky, či výrobky spĺňajú požiadavky, bude vykonávať na výrobkoch v takom stave, v akom ich neskôr bude používať koncový užívateľ (oddiel III.A.12 vyššie), najmä ak ide o výrobky určené na pripojenie na sieť. Účastník programu ENERGY STAR súhlasí s tým, že všetky výrobky, ktoré sa uvádzajú na trh, ponúkajú alebo predávajú s možnosťou pripojenia na sieť, musia spĺňať špecifikácie ENERGY STAR v konfigurácii pripojiteľnej na sieť (t. j. so sieťovou funkčnosťou). (i) Ak sa výrobok dodáva s možnosťou pripojenia na sieť, musí byť schopný prejsť do režimu spánku, kým je pripojený na sieť. (ii) Ak má výrobok možnosť pripojenia na sieť, zachováva si v režime spánku schopnosť odpovedať na aktivujúce udalosti nasmerované alebo zamerané na výrobok, kým je pripojený na sieť. d) Duplexný režim : V prípade všetkých tlačiarní štandardného formátu s rýchlosťou tlačenia nad 10 ppm, v ktorých je nainštalovaná duplexná jednotka, sa odporúča, aby účastník programu ENERGY STAR poučil svojich zákazníkov o tom, aby používali jeho tlačiarne so štandardne nastaveným duplexným režimom tlačenia. Poučenie môže pozostávať z informácie o príslušnom ovládači tlačiarne a nastavení menu tlačiarne v návode na obsluhu, alebo sa pri inštalácii duplexnej jednotky poskytnú konkrétne informácie o ovládači tlačiarne. e) Podrobné špecifikácie : Účastník programu ENERGY STAR súhlasí s tým, že bude overovať, či výrobky spĺňajú požiadavky, na základe týchto špecifikácií: TABUĽKA 3 Samostatný fax (určený hlavne na používanie papiera formátu A4 alebo papiera s rozmermi 8,5" x 11") Rýchlosť výrobku v stranách za minútu (ppm) | Režim spánku (watty) | Predvolený čas na prechod do režimu spánku | 0 < ppm ≤ 10 | ≤ 10 | ≤ 5 minút | 10 < ppm | ≤ 15 | ≤ 5 minút | TABUĽKA 4 Frankovacie prístroje Rýchlosť výrobku v počte obálok za minútu (mppm) | Režim spánku (watty) | Predvolený čas na prechod do režimu spánku | 0 < mppm ≤ 50 | ≤ 10 | ≤ 20 minút | 50 < mppm ≤ 100 | ≤ 30 | ≤ 30 minút | 100 < mppm ≤ 150 | ≤ 50 | ≤ 40 minút | 150 < mppm | ≤ 85 | ≤ 60 minút | TABUĽKA 5 Tlačiarne so štandardným formátom a kombinácie tlačiareň/fax: (určené hlavne na používanie papiera formátu A3, A4 alebo s rozmermi 8,5" x 11") Rýchlosť výrobku v stranách za minútu (ppm) | Režim spánku (watty)[17] | Predvolený čas na prechod do režimu spánku | 0 < ppm ≤ 10 | ≤ 10 | ≤ 5 minút | 10 < ppm ≤ 20 | ≤ 20 | ≤ 15 minút | 20 < ppm ≤ 30 | ≤ 30 | ≤ 30 minút | 30 < ppm ≤ 44 | ≤ 40 | ≤ 60 minút | 44 < ppm | ≤ 75 | ≤ 60 minút | * Vrátane jednofarebnej elektrofotografie, jednofarebného tepelného prenosu a jednofarebnej a farebnej atramentovej tlače. TABUĽKA 6 Znakové tlačiarne určené hlavne na používanie papiera formátu A3 Režim spánku (watty) | Predvolený čas na prechod do režimu spánku | ≤ 28 | ≤ 30 minút | TABUĽKA 7 Veľkoformátové/širokoformátové tlačiarne (určené hlavne na používanie formátu A2 alebo 17" x 22" alebo väčšieho papiera) Rýchlosť výrobku v stranách za minútu (ppm) | Režim spánku (watty) | Predvolený čas na prechod do režimu spánku | 0 < ppm ≤ 10 | ≤ 35 | ≤ 30 minút | 10 < ppm ≤ 40 | ≤ 65 | ≤ 30 minút | 40 < ppm | ≤ 100 | ≤ 90 minút | TABUĽKA 8 Farebné tlačiarne* (určené hlavne na používanie papiera formátu A3, A4 alebo s rozmermi 8,5" x 11") Rýchlosť výrobku v stranách za minútu (ppm) | Režim spánku (watty) | Predvolený čas na prechod do režimu spánku | 0 < ppm ≤ 10 | ≤ 35 | ≤ 30 minút | 10 < ppm ≤ 20 | ≤ 45 | ≤ 60 minút | 20 < ppm | ≤ 70 | ≤ 60 minút | * Vrátane farebnej elektrofotografie a farebného termálneho prenosu. 2. Výnimky a vysvetlenia Účastník programu ENERGY STAR ani jeho určený servisný zástupca nesmie po dodávke zmeniť modely, na ktoré sa vzťahuje táto špecifikácia, žiadnym spôsobom, ktorý by ovplyvnil schopnosť výrobku zodpovedať uvedeným špecifikáciám. Existujú tieto dve výnimky: a) Predvolené časy : Účastník programu ENERGY STAR, určený servisný zástupca alebo zákazník môže po dodávke zmeniť predvolené časy prechodu do režimu spánku až po maximálnu hodnotu nastavenú pri výrobe na 240 minút. Ak sa výrobca rozhodne pre formu výrobkov s viac ako jedným režimom riadenia spotreby, potom spolu všetky predvolené časy nesmú presiahnuť 240 minút. b) Inaktivácia režimu spánku : V jednotlivých prípadoch, keď režim spánku spôsobuje zákazníkovi značné ťažkosti kvôli jeho osobitným postupom pri používaní, môže účastník programu, jeho určený servisný zástupca alebo zákazník režim spánku inaktivovať. Ak sa účastník programu rozhodne navrhnúť svoje modely výrobku tak, aby zákazník mohol inaktivovať režim spánku, možnosť inaktivácie sa musí sprístupniť na inom mieste, než na ktorom sa nastavujú časové intervaly. Napr. ak softvérové menu umožňuje časy oneskorenia prechodu do režimu spánku 15, 30, 60, 90, 120 a 240 minút, položka „inaktivovať“ alebo „vypnúť“ sa nesmie dať vybrať v tomto menu. Voľba musí byť skrytá (prípadne menej zjavná) alebo sa musí nachádzať v inom menu. C. Usmernenia pre skúšanie 1. Podmienky skúšania: Pri meraní spotreby by sa mali vytvoriť tieto podmienky skúšania týkajúce sa okolia. Sú potrebné na zabezpečenie toho, aby vonkajšie faktory neovplyvnili výsledky skúšky a aby výsledky skúšky boli reprodukovateľné. Impendancia vedenia: < 0,25 ohmu Celkový činiteľ harmonického skreslenia: < 5 % (Napätie) Teplota okolia: 25 °C ± 3 °C Vstupné striedavé napätie: 115 V RMS ± 5 V Vstupné striedavé napätie: 60 Hz ± 3 Hz 2. Skúšobné zariadenie: Platia ustanovenia oddielu I.C.2. 3. Metóda skúšania: Platia ustanovenia oddielu I.C.3. IV. ŠPECIFIKÁCIE PRE KOPÍROVACÍ STROJ Nasledujúce špecifikácie pre kopírovací stroj sa uplatňujú do 31. marca 2007. A. Vymedzenia pojmov 1. Kopírovací stroj : komerčná reprografická zobrazovacia jednotka, ktorej jedinou funkciou je vytvorenie kópií z originálneho grafického vytlačeného dokumentu. Kopírovací stroj musí obsahovať systém značenia, zobrazovací systém a modul na podávanie papiera. Do tejto špecifikácie patria všetky technológie na čiernobiele kopírovanie na normálny papier, aj keď úmyslom je zamerať sa na všeobecne používané štandardné kopírovacie zariadenia, ako sú optické kopírovacie stroje so svetelným zdrojom. Uvedené špecifikácie platia pre kopírovacie stroje štandardného formátu určené na kopírovanie na papier formátu A4 alebo s rozmermi 8,5" x 11" a veľkoformátové kopírovacie stroje určené na kopírovanie na papier formátu A2, prípadne s rozmermi 17" x 22" alebo väčšími. 2. Rýchlosť kopírovacieho stroja : Rýchlosť reprodukcie kopírovacieho stroja sa meria v kópiách za minútu (cpm). Jedna kópia sa vymedzuje ako jedna strana s rozmermi 8,5" x 11" alebo formátu A4. Obojstranné kópie sa považujú za dve zobrazenia a teda dve kópie, aj keď sú kopírované na jeden list. Pre všetky modely kopírovacích strojov predávaných na trhu v USA sa rýchlosť kopírovania zakladá na papieri „listového“ formátu s rozmermi 8,5" x 11". Pre kopírovacie stroje predávané na iných trhoch ako USA sa rýchlosť kopírovania zakladá na papieri buď s rozmermi 8,5" x 11" alebo formátu A4, v závislosti od toho, čo je na danom trhu obvyklé. V prípade veľkoformátových kopírovacích strojov určených hlavne na kopírovanie na papier formátu A2 alebo s rozmermi 17" x 22" sa rýchlosť kopírovania meraná počtom kópií formátu A2 (alebo A0) za minútu konvertuje na rýchlosť kopírovania formátu A4 takto: a) Jedna kópia formátu A2 za minútu sa rovná štyrom kópiám formátu A4 za minútu a b) jedna kópia formátu A0 za minútu sa rovná 16 kópiám formátu A4 za minútu. Kopírovacie stroje, ktoré spĺňajú požiadavky ENERGY STAR, sa rozdeľujú do piatich kategórií: kopírovacie stroje štandardného formátu s malou rýchlosťou, kopírovacie stroje štandardného formátu so strednou rýchlosťou, kopírovacie stroje štandardného formátu s veľkou rýchlosťou, veľkoformátové kopírovacie stroje s malou rýchlosťou a veľkoformátové kopírovacie stroje so strednou a veľkou rýchlosťou. a) Kopírovacie stroje štandardného formátu s malou rýchlosťou : Kopírovacie stroje s rýchlosťou kopírovania 20 kópií za minútu alebo menej. b) Kopírovacie stroje štandardného formátu so strednou rýchlosťou : Kopírovacie stroje s rýchlosťou kopírovania väčšou ako 20 a menšou alebo rovnajúcou sa rýchlosti 44 kópií za minútu. c) Kopírovacie stroje štandardného formátu s veľkou rýchlosťou : Kopírovacie stroje s rýchlosťou kopírovania väčšou ako 44 kópií za minútu. d) Veľkoformátové kopírovacie stroje s malou rýchlosťou : Kopírovacie stroje s rýchlosťou kopírovania 40 kópií za minútu alebo menej (vyjadrené počtom kópií formátu A4 za minútu). e) Veľkoformátové kopírovacie stroje so strednou a veľkou rýchlosťou : Kopírovacie stroje s rýchlosťou kopírovania väčšou ako 40 kópií za minútu (vyjadrené počtom kópií formátu A4 za minútu). 3. Základná jednotka : Pre danú rýchlosť stroja sa základná jednotka vymedzuje ako najzákladnejšia verzia kopírovacieho stroja, ktorá sa predáva ako plne funkčný model. Základná jednotka je spravidla navrhnutá a dodávaná ako jeden kus a neobsahuje žiadne externé príslušenstvo spotrebujúce energiu, ktoré by sa mohlo predávať samostatne. 4. Príslušenstvo : Súčasť ďalšieho vybavenia, ktorá nie je pre bežnú činnosť základnej jednotky nevyhnutná, ale sa môže pridať pred dodávkou alebo po nej, aby sa zvýšil alebo zmenil výkon kopírovacieho stroja. Príslušenstvo sa môže predávať samostatne pod vlastným číslom modelu, alebo sa môže predávať so základnou jednotkou ako súčasť sady alebo konfigurácie kopírovacieho stroja. Medzi príklady príslušenstva patria: triediče, veľkokapacitné podávače papiera atď. Predpokladá sa, že pridanie niektorého druhu príslušenstva bez ohľadu na jeho vlastnú spotrebu nezvýši výrazne (o viac ako 10 %) spotrebu energie základnej jednotky v režime vypnutia (off). Žiadne príslušenstvo nesmie zabrániť automatickému vypínaniu a prechodu do režimu nízkej spotreby. 5. Model kopírovacieho stroja : Na účely tejto špecifikácie sa model kopírovacieho stroja vymedzuje ako základná jednotka a jeden alebo viac konkrétnych druhov príslušenstva, ktoré sa ponúkajú a predávajú spotrebiteľom pod jedným číslom modelu. Ak sa základná jednotka ponúka a predáva spotrebiteľom bez ďalšieho príslušenstva, aj ona sa považuje za model kopírovacieho stroja. 6. Režim nízkej spotreby : Na účely tejto špecifikácie režim nízkej spotreby je stav kopírovacieho stroja s najnižšou spotrebou, do ktorého kopírovací stroj môže automaticky prejsť po istom čase nečinnosti bez vypnutia. Kopírovací stroj prejde do tohto režimu v rámci stanoveného času po vytvorení poslednej kópie. Na účely stanovenia spotreby energie v tomto režime nízkej spotreby si spoločnosť môže vybrať meranie spotreby buď v režime úspory energie, alebo v pohotovostnom režime, podľa toho, ktorá z nich je nižšia. 7. Režim úspory energie : Stav, v ktorom stroj nekopíruje, predtým dosiahol operačné podmienky, a napriek tomu spotrebuje menej energie, než keď je v pohotovostnom režime. Keď je kopírovací stroj v tomto režime, môže chvíľu trvať, kým začne kopírovať. 8. Pohotovostný režim : Stav, v ktorom stroj nekopíruje, dosiahol operačné podmienky a je pripravený kopírovať, ale ešte neprešiel do režimu úspory energie. Keď je kopírovací stroj v tomto režime, v podstate nie je žiadne oneskorenie, predtým ako začne znovu kopírovať. 9. Režim vypnutia : Na účely tejto špecifikácie sa režim vypnutia vymedzuje ako stav, v ktorom je kopírovací stroj pripojený k príslušnému elektrickému zdroju a krátko predtým sa vypol pomocou funkcie automatického vypnutia[18]. Pri meraní spotreby v tomto režime sa môže vypnúť kontrolné zariadenie pre diaľkovú obsluhu. 10. Funkcia automatického vypnutia : Na účely tejto špecifikácie sa funkcia automatického vypnutia vymedzuje ako schopnosť kopírovacieho stroja automaticky sa vypnúť v rámci stanoveného času po vytvorení poslednej kópie. Po vykonaní tejto funkcie sa kopírovací stroj automaticky vypne. 11. Režim pripojenia (plug-in) : Stav, v ktorom je stroj pripojený k príslušnému elektrickému zdroju a nie je zapnutý. Na zapnutie kopírovacieho stroja užívateľ spravidla musí manuálne reštartovať kopírovací stroj pomocou spínača. 12. Predvolené časy : Čas nastavený účastníkom programu pred dodávkou určujúci, kedy výrobok prejde do rozličných režimov, čiže režimu nízkej spotreby, režimu vypnutia atď. predvolené časy prechodu do režimu vypnutia i do režimu nízkej spotreby sa merajú od posledného kopírovania. 13. Čas obnovy : Čas potrebný na to, aby kopírovací stroj prešiel z režimu nízkej spotreby do pohotovostného režimu 14. Automatický duplexný režim : Režim, v ktorom kopírovací stroj automaticky kopíruje obrazy na obe strany listu, pričom obe strany listu, na ktorý sa kopíruje, i grafický originál automaticky prechádzajú cez kopírovací stroj. Príkladom je obojstranné kopírovanie jednostranného originálu alebo obojstranné kopírovanie obojstranného originálu. Na účely tejto špecifikácie sa existencia automatického duplexného režimu u modelu kopírovacieho stroja uznáva iba vtedy, ak je tento model kopírovacieho stroja vybavený všetkým príslušenstvom potrebným na to, aby sa splnili uvedené podmienky, čiže automatickým podávačom papiera a príslušenstvom na automatické obojstranné kopírovanie. 15. Týždenný časovač : Vnútorné zariadenie, ktoré každý pracovný deň v stanovenú dobu zapína a vypína kopírovací stroj. Pri programovaní časovača musí byť zákazník schopný rozlíšiť medzi pracovnými dňami a víkendmi/sviatkami (t. j. časovač nesmie v sobotu a v nedeľu ráno zapnúť multifunkčné zariadenie, ak počas víkendov zamestnanci bežne v kancelárii nepracujú). Zákazník musí mať aj možnosť vypnúť časovač. Týždenné časovače sú voliteľnou funkciou, a preto sa nevyžadujú pre kopírovacie stroje, ktoré spĺňajú požiadavky Energy Star. Ak ich modely kopírovacieho stroja obsahujú, nesmú nepriaznivo ovplyvniť funkcie nízkej spotreby a automatického vypnutia. B. Spĺňanie požiadaviek ENERGY STAR výrobkami 1. Technické špecifikácie Aby kopírovací stroj spĺňal požiadavky ENERGY STAR, musí vyhovovať týmto špecifikáciám: TABUĽKA 9 Kritériá pre kopírovacie stroje spĺňajúce požiadavky ENERGY STAR Rýchlosť kopírovania (kópií za minútu) | Režim nízkej spotreby: (watty) | Predvolený čas režimu nízkej spotreby | Čas obnovy 30 sekúnd | Režim vypnutia (watty) | Predvolený čas režimu vypnutia | Automatický duplexný režim | 0 < cpm < 20 | žiadny | - | - | < 5 | < 30 min | nie | 20 < cpm < 44 | 3,85 x cpm + 5 | 15 min. | áno | < 15 | < 60 min | voliteľné | 44 < cpm | 3,85 x cpm + 5 | 15 min. | odporúča sa | < 20 | < 90 min | voliteľné | VEĽKOFORMÁTOVÉ KOPÍROVACIE STROJE | 0 < cpm < 40 | - | - | - | < 10 | < 30 min | nie | 40 < cpm | 3,85 x cpm + 5 | 15 min. | odporúča sa | < 20 | < 90 min | nie | Účastník programu musí nastaviť predvolené časy pre funkciu automatického vypnutia na hodnoty stanovené v uvedenej tabuľke. Predvolené časy na prechod do režimu vypnutia a režimu nízkej spotreby sa merajú od posledného kopírovania. Pre všetky rýchlosti kopírovacieho stroja, pri ktorých je možné štandardne nastaviť duplexný režim, ak sa model dodáva s automatickými duplexnými funkciami, sa odporúča, aby sa ako predvolený režim nastavilo obojstranné kopírovanie. Účastník programu môže užívateľovi poskytnúť možnosť, aby prepol tento štandardný duplexný režim na jednostranné kópie. 2. Výnimky a vysvetlenia Účastník programu ani jeho určený servisný zástupca po dodaní nesmie zmeniť model kopírovacieho stroja spôsobom, ktorý by ovplyvnil schopnosť kopírovacieho stroja zodpovedať uvedeným špecifikáciám. Povoľujú sa niektoré výnimky pri zmene predvolených časov, špecifikácií režimu vypnutia a duplexného režimu. Tieto výnimky sú: a) Predvolené časy : Účastník programu, jeho určený servisný zástupca alebo zákazník môže po dodávke zmeniť predvolené časy pre prechod do režimu nízkej spotreby a/alebo režimu vypnutia, ale najviac do 240 minút nastavených účastníkom programu (t. j. súčet predvolených časov pre prechod do režimu vypnutia a pre prechod do režimu nízkej spotreby nesmie presiahnuť 240 minút). b) Spotreba energie pri režime vypnutia : V istých prípadoch môže byť účastník programu nútený odoslať niektorý model kopírovacieho stroja s odpojeným odvlhčovačom, aby splnil požiadavky na spotrebu v režime vypnutia. Ak tento stav spôsobuje značné ťažkosti v prípade konkrétneho zákazníka, účastník programu (alebo určený servisný zástupca) môže zapojiť odvlhčovač. Ak účastník programu zistí, že v určitej geografickej oblasti sa vyskytujú trvalé problémy so spoľahlivosťou vyplývajúce z vysokej úrovne vlhkosti, účastník programu môže kontaktovať programového manažéra EPA a prediskutovať s ním alternatívne riešenia. Účastníci programu na území štátov Európskeho spoločenstva môžu kontaktovať Európsku komisiu. EPA alebo Európska komisia môže napríklad povoliť účastníkovi programu, aby zapojil odvlhčovače v modeloch kopírovacích strojov, ktoré sa dodávajú do oblastí s vysokou vlhkosťou. c) Inaktivácia funkcie automatického vypnutia : V jednotlivých prípadoch, keď funkcia automatického vypnutia spôsobuje zákazníkovi značné ťažkosti kvôli jeho osobitným postupom pri používaní, môže účastník programu, jeho určený servisný zástupca alebo zákazník túto funkciu inaktivovať. Ak sa účastník programu rozhodne navrhnúť svoje modely výrobku tak, aby zákazník mohol inaktivovať režim spánku, možnosť inaktivácie sa musí sp